**МОНГОЛ УЛСЫН ИХ ХУРЛЫН 2021 ОНЫ ХАВРЫН ЭЭЛЖИТ ЧУУЛГАНЫ**

**БОЛОВСРОЛ, СОЁЛ, ШИНЖЛЭХ УХААН, СПОРТЫН БАЙНГЫН**

**ХОРООНЫ 5 ДУГААР САРЫН 25-НЫ** **ӨДӨР /МЯГМАР**

**ГАРАГ/-ИЙН ХУРАЛДААНЫ ТЭМДЭГЛЭЛИЙН**

**ТОВЬЁГ**

|  |  |  |
| --- | --- | --- |
| **№** | ***Хэлэлцсэн асуудал*** | ***Хуудасны дугаар*** |
| ***1.*** | *Хуралдааны товч тэмдэглэл:* | 1-4 |
| ***2.*** | *Хуралдааны дэлгэрэнгүй тэмдэглэл:* | 5-33 |
|  | *1. Боловсрол, соёл, шинжлэх ухаан, спортын салбарт 2021 онд төсвийн хөрөнгө оруулалтаар хийгдэх худалдан авах ажиллагааны явцын талаар Төрийн худалдан авах ажиллагааны газрын даргын мэдээлэл* | 5-14 |
| *2.Боловсрол, шинжлэх ухааны салбарт 2021 оны төсвийн жилд Монгол Улсын төсвийн хөрөнгөөр санхүүжигдэх хөрөнгө оруулалтын ажлын явц байдал, цаашид боловсролын салбарт шаардагдаж байгаа хөрөнгө оруулалтын талаар болон боловсролын цахим шилжилт буюу багш, сурагчдыг компьютержуулах үйл ажиллагаа хэрхэн явагдаж байгаа тухай Боловсрол, шинжлэх ухааны сайдын мэдээлэл* | 14-26 |
| *3.Ерөнхий боловсролын сургуулийн хоол үйлдвэрлэл, үйлчилгээний тухай хуулийн хэрэгжилтийг шалгаж санал, дүгнэлт гаргах, шийдвэрийн төсөл боловсруулах үүрэг бүхий ажлын хэсгийн тайлан* | 26-33 |

***Монгол Улсын Их Хурлын 2021 оны хаврын ээлжит чуулганы***

***Боловсрол, соёл, шинжлэх ухаан, спортын байнгын хорооны***

***5 дугаар сарын 25-ны өдөр /Мягмар гараг/-ийн***

***хуралдааны товч тэмдэглэл***

Боловсрол, соёл, шинжлэх ухаан, спортын байнгын хорооны дарга Г.Дамдинням ирц, хэлэлцэх асуудлын дарааллыг танилцуулж, хуралдааныг даргалав.

*Коронавирусm халдвар /КОВИД-19/-ын цар тахлын нөхцөл байдалтай холбогдуулан Засгийн газраас Гамшгаас хамгаалах тухай хуулийн дагуу өндөржүүлсэн бэлэн байдлын зэрэгт шилжүүлсэн тул Монгол Улсын Их Хурлын чуулганы хуралдааны дэгийн тухай хуулийн 6 дугаар зүйлд зааснаар Байнгын хорооны хуралдааныг цахим хэлбэрт шилжүүлж, Боловсрол, соёл, шинжлэх ухаан, спортын байнгын хорооны дарга Г.Дамдинням, Улсын Их Хурлын гишүүн П.Анужин, Ц.Мөнхцэцэг нар “Жанжин Д.Сүхбаатар” танхимаас, бусад гишүүд MyParliament программ болон цахим хуралдааны программыг ашиглан Байнгын хорооны хуралдаанд цахимаар оролцов.*

*Хуралдаанд* *ирвэл зохих 18 гишүүнээс 10 гишүүн цахим хуралдааны программын ирцэд бүртгүүлж, 55.6 хувийн ирцтэйгээр хуралдаан 14 цаг 48 минутад Төрийн ордны “Жанжин Д.Сүхбаатар” танхимд эхлэв.*

*Чөлөөтэй: Б.Баярсайхан, Ч.Ундрам, Н.Учрал, Ж.Чинбүрэн, С.Чинзориг, Л.Энх-Амгалан, Т.Энхтүвшин.*

***Нэг.Боловсрол, соёл, шинжлэх ухаан, спортын салбарт 2021 онд төсвийн хөрөнгө оруулалтаар хийгдэх худалдан авах ажиллагааны явцын талаар Төрийн худалдан авах ажиллагааны газрын даргын мэдээлэл сонсох***

Хэлэлцэж буй асуудалтай холбогдуулан Боловсрол, шинжлэх ухааны дэд сайд Г.Ганбаяр, мөн яамны Төрийн захиргааны удирдлагын газрын дарга О.Хуягцогт, Хөрөнгө оруулалтын газрын дарга Ч.Энх-Амгалан, Мэдээллийн технологи, статистикийн хэлтсийн дарга О.Дүнжиннамдаг, Төрийн худалдан авах ажиллагааны газрын дарга Х.Улам-Өрнөх, мөн газрын Цахим худалдан авах ажиллагаа, мэдээллийн технологийн хэлтсийн дарга Н.Цэрэнсамбуу, Худалдан авах ажиллагааны хэлтсийн дарга Б.Эрдэнэбулган, Биеийн тамир, спортын улсын хорооны дэд дарга Ц.Одонбаяр, мөн хорооны Санхүү, хөрөнгө оруулалтын хэлтсийн дарга Э.Адьяасүрэн нар “Жанжин Д.Сүхбаатар” танхимаас оролцов.

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Боловсрол, соёл, шинжлэх ухаан, спортын байнгын хороо хариуцсан ахлах зөвлөх Л.Лхагвасүрэн, референт Н.Монголмаа нар байлцав.

Боловсрол, соёл, шинжлэх ухаан, спортын салбарт 2021 онд Төсвийн хөрөнгө оруулалтаар хийгдэх худалдан авах ажиллагааны явцын талаар мэдээллийг Төрийн худалдан авах ажиллагааны газрын Цахим худалдан авах ажиллагаа, мэдээллийн технологийн хэлтсийн дарга Н.Цэрэнсамбуу танилцуулав.

Мэдээлэлтэй холбогдуулан Улсын Их Хурлын гишүүн Г.Дамдинням, Ц.Мөнхцэцэг нарын тавьсан асуултад Төрийн худалдан авах ажиллагааны газрын дарга Х.Улам-Өрнөх, Боловсрол, шинжлэх ухааны дэд сайд Г.Ганбаяр, Биеийн тамир, спортын улсын хорооны дэд дарга Ц.Одонбаатар нар хариулж тайлбар хийв.

Улсын Их Хурлын гишүүд Боловсрол, соёл, шинжлэх ухаан, спортын салбарт 2021 онд төсвийн хөрөнгө оруулалтаар хийгдэх худалдан авах ажиллагааны явцын талаар Төрийн худалдан авах ажиллагааны газрын даргын мэдээлэл сонсов.

*Уг асуудлыг 15 цаг 20 минутад хэлэлцэж дуусав.*

***Хоёр. Боловсрол, шинжлэх ухааны салбарт 2021 оны төсвийн жилд Монгол Улсын төсвийн хөрөнгөөр санхүүжигдэх хөрөнгө оруулалтын ажлын явц байдал, цаашид боловсролын салбарт шаардагдаж байгаа хөрөнгө оруулалтын талаар болон боловсролын цахим шилжилт буюу багш, сурагчдыг компьютержуулах үйл ажиллагаа хэрхэн явагдаж байгаа тухай Боловсрол, шинжлэх ухааны сайдын мэдээлэл сонсох***

Хэлэлцэж буй асуудалтай холбогдуулан Боловсрол, шинжлэх ухааны дэд сайд Г.Ганбаяр, мөн яамны Төрийн захиргааны удирдлагын газрын дарга О.Хуягцогт, Хөрөнгө оруулалтын газрын дарга Ч.Энх-Амгалан, Мэдээллийн технологи, статистикийн хэлтсийн дарга О.Дүнжиннамдаг, Төрийн худалдан авах ажиллагааны газрын дарга Х.Улам-Өрнөх, мөн газрын Цахим худалдан авах ажиллагаа, мэдээллийн технологийн хэлтсийн дарга Н.Цэрэнсамбуу, Худалдан авах ажиллагааны хэлтсийн дарга Б.Эрдэнэбулган, Биеийн тамир, спортын улсын хорооны дэд дарга Ц.Одонбаяр, мөн хорооны Санхүү, хөрөнгө оруулалтын хэлтсийн дарга Э.Адьяасүрэн нар “Жанжин Д.Сүхбаатар” танхимаас оролцов.

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Боловсрол, соёл, шинжлэх ухаан, спортын байнгын хороо хариуцсан ахлах зөвлөх Л.Лхагвасүрэн, референт Н.Монголмаа нар байлцав.

Боловсрол, шинжлэх ухааны салбарт 2021 оны төсвийн жилд Монгол Улсын төсвийн хөрөнгөөр санхүүжигдэх хөрөнгө оруулалтын ажлын явц байдал цаашид боловсролын салбарт шаардагдаж байгаа хөрөнгө оруулалтын талаар болон боловсролын цахим шилжилт буюу багш, сурагчдыг компьютержуулах үйл ажиллагаа хэрхэн явагдаж байгаа тухай мэдээллийг Боловсрол, шинжлэх ухааны яамны Мэдээллийн технологи, статистикийн хэлтсийн дарга О.Дүнжиннамдаг танилцуулав.

Мэдээлэлтэй холбогдуулан Улсын Их Хурлын гишүүн Ц.Мөнхцэцэг, Г.Мөнхцэцэг, Х.Ганхуяг нарын тавьсан асуултад Боловсрол, шинжлэх ухааны яамны Хөрөнгө оруулалтын газрын дарга Ч.Энх-Амгалан, мөн яамны Төрийн захиргааны удирдлагын газрын дарга О.Хуягцогт, Төрийн худалдан авах ажиллагааны газрын дарга Х.Улам-Өрнөх нар хариулж тайлбар хийв.

Дээрх асуудлуудтай холбогдуулан Төсвийн байнгын хороо болон Боловсрол, соёл, шинжлэх ухаан, спортын байнгын хорооны хамтарсан ажлын хэсэг байгуулах тухай тогтоолын төслийг Байнгын хорооны дарга Г.Дамдинням танилцуулав.

Тогтоолын төсөлтэй холбогдуулан Улсын Их Хурлын гишүүн Г.Мөнхцэцэг санал хэлэв.

***Монгол Улсын Их Хурлын чуулганы хуралдааны дэгийн тухай хуулийн 7 дугаар зүйлийн 7.12-т заасны дагуу санал хураалтыг*** *MyParliament программыг ашиглан цахим хэлбэрээр явуулав.*

**Г.Дамдинням:** “Ажлын хэсэг байгуулах тухай” тогтоолын төслийг баталъя гэсэн санал хураалт явуулъя.

Зөвшөөрсөн: 8

Татгалзсан: 3

Бүгд: 11

72.7 хувийн саналаар тогтоол батлагдлаа.

Улсын Их Хурлын гишүүд Боловсрол, шинжлэх ухааны салбарт 2021 оны төсвийн жилд Монгол Улсын төсвийн хөрөнгөөр санхүүжигдэх хөрөнгө оруулалтын ажлын явц байдал, цаашид боловсролын салбарт шаардагдаж байгаа хөрөнгө оруулалтын талаар болон боловсролын цахим шилжилт буюу багш, сурагчдыг компьютержуулах үйл ажиллагаа хэрхэн явагдаж байгаа тухай Боловсрол, шинжлэх ухааны сайдын мэдээлэл сонсов.

*Уг асуудлыг 16 цаг 04 минутад хэлэлцэж дуусав.*

***Гурав.Ерөнхий боловсролын сургуулийн хоол үйлдвэрлэл, үйлчилгээний тухай хуулийн хэрэгжилтийг шалгаж санал, дүгнэлт гаргах, шийдвэрийн төсөл боловсруулах үүрэг бүхий ажлын хэсгийн тайлан сонсох***

Хэлэлцэж буй асуудалтай холбогдуулан Боловсрол, шинжлэх ухааны яамны Төрийн захиргааны удирдлагын газрын дарга О.Хуягцогт, Хөрөнгө оруулалтын газрын дарга Ч.Энх-Амгалан, Мэдээллийн технологи, статистикийн хэлтсийн дарга О.Дүнжиннамдаг, Суралцагчийн хоол үйлдвэрлэлийн хэлтсийн дарга Т.Түмэнжаргал, мөн хэлтсийн Сургуулийн хоол үйлдвэрлэл, үйлчилгээний бодлого, стандартын хэрэгжилт хариуцсан ахлах мэргэжилтэн Б.Дуламханд нар “Жанжин Д.Сүхбаатар” танхимаас оролцов.

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Боловсрол, соёл, шинжлэх ухаан, спортын байнгын хороо хариуцсан ахлах зөвлөх Л.Лхагвасүрэн, референт Н.Монголмаа нар байлцав.

Ерөнхий боловсролын сургуулийн хоол үйлдвэрлэл, үйлчилгээний тухай хуулийн хэрэгжилтийг шалгаж санал, дүгнэлт гаргах, шийдвэрийн төсөл боловсруулах үүрэг бүхий ажлын хэсгийн тайланг ажлын хэсгийн ахлагч, Улсын Их Хурлын гишүүн П.Анужин танилцуулав.

Танилцуулгатай холбогдуулан Улсын Их Хурлын гишүүдээс асуулт, санал гараагүй болно.

“Монгол Улсын Засгийн газарт чиглэл өгөх тухай” Байнгын хорооны тогтоолын төслийг Байнгын хорооны дарга Г.Дамдинням танилцуулав.

Тогтоолын төсөлтэй холбогдуулан Улсын Их Хурлын гишүүн Г.Дамдинням, П.Анужин нар үг хэлэв.

***Монгол Улсын Их Хурлын чуулганы хуралдааны дэгийн тухай хуулийн 7 дугаар зүйлийн 7.12-т заасны дагуу санал хураалтыг*** *MyParliament программыг ашиглан цахим хэлбэрээр явуулав.*

**Г.Дамдинням:** “Монгол Улсын Засгийн газарт чиглэл өгөх тухай” тогтоолын төслийг баталъя гэсэн санал хураалт явуулъя.

Зөвшөөрсөн: 7

Татгалзсан: 4

Бүгд: 11

63.6 хувийн саналаар тогтоол батлагдлаа.

*Уг асуудлыг 16 цаг 28 минутад хэлэлцэж дуусав.*

*Хуралдаан 1 цаг 41* минут *үргэлжилж, 18 гишүүнээс 11 гишүүн хүрэлцэн ирж, 61.1 хувийн ирцтэйгээр 16* цаг 29 минутад өндөрлөв.

**Тэмдэглэлтэй танилцсан:**

БОЛОВСРОЛ, СОЁЛ,

ШИНЖЛЭХ УХААН, СПОРТЫН

БАЙНГЫН ХОРООНЫ

ДАРГА Г.ДАМДИННЯМ

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Э.СУВД-ЭРДЭНЭ

***МОНГОЛ УЛСЫН ИХ ХУРЛЫН 2021 ОНЫ ХАВРЫН ЭЭЛЖИТ ЧУУЛГАНЫ***

***БОЛОВСРОЛ, СОЁЛ, ШИНЖЛЭХ УХААН, СПОРТЫН БАЙНГЫН ХОРООНЫ***

***5 ДУГААР САРЫН 25-НЫ ӨДӨР /МЯГМАР ГАРАГ/-ИЙН***

***ХУРАЛДААНЫ ДЭЛГЭРЭНГҮЙ ТЭМДЭГЛЭЛ***

**Г.Дамдинням:** Байнгын хорооны эрхэм гишүүдийн энэ өдрийн амар амгаланг айлтгая. Ирц бүрдсэн байгаа тул Байнгын хорооны 2021 оны 5 дугаар сарын 25-ны өдрийн хуралдаан нээснийг мэдэгдье. Танхимаар хуралдаанд гишүүн Пүрэв-Очирын Анужин, тэгээд миний бие, Цахимаар Амгалангийн Адьяасүрэн гишүүн, Ганибалын Амартүвшин гишүүн, Телуханы Аубакир гишүүн, Ёндонпэрэнлэйн Баатарбилэг гишүүн, Хассуурын Ганхуяг, Бадарчийн Жаргалмаа, Жамъянгын Мөнхбат, Цэрэнжамцын Мөнхцэцэг гишүүд оролцож байна. Байнгын хорооны хуралдааны ирцийг танилцуулж дууслаа. Байнгын хорооны хуралдаанаар хэлэлцэх асуудлыг танилцуулъя.

Нэгдүгээрт, Боловсрол, соёл, шинжлэх ухаан, спортын салбарт 2021 онд төсвийн хөрөнгө оруулалтаар хийгдэх худалдан авах ажиллагааны явцын талаар Засгийн газрын хэрэгжүүлэгч агентлаг Төрийн худалдан авах ажиллагааны газрын даргын мэдээллийг сонсоно.

Хоёрдугаарт, Боловсрол, шинжлэх ухааны салбарт 2021 оны төсвийн жилд Монгол Улсын төсвийн хөрөнгөөр санхүүжигдэх Хөрөнгө оруулалтын ажлын явц байдал цаашид боловсролын салбарт шаардагдаж байгаа хөрөнгө оруулалтын талаар болон боловсролын цахим шилжилт буюу багш, сурагчдыг компьютержуулах үйл ажиллагаа хэрхэн явагдаж байгаа тухай Боловсрол, шинжлэх ухааны сайдын мэдээллийг сонсоно.

Гуравдугаарт, Ерөнхий боловсролын сургуулийн хоол үйлдвэрлэл үйлчилгээний тухай хуулийн хэрэгжилтийг шалгаж санал, дүгнэлт гаргах, шийдвэрийн төсөл боловсруулах үүрэг бүхий ажлын хэсгийн тайланг хэлэлцэнэ. Ийм гурван асуудлыг хэлэлцэнэ. Хэлэлцэх асуудалдаа дээр саналтай гишүүд байна уу. Цахимаар байна уу. Хэлэлцэх асуудал дээр саналтай гишүүд алга байна.

**Хэлэлцэх асуудалдаа оръё. Боловсрол, соёл, шинжлэх ухаан, спортын салбарт 2021 онд төсвийн хөрөнгө оруулалтаар хийгдэх худалдан авах ажиллагааны явцын талаар Засгийн газрын хэрэгжүүлэгч агентлаг Төрийн худалдан авах ажиллагааны газрын дарга Х.Улам-Өрнөх танилцуулга хийнэ**.

Дэгийн тухай хуулийн 115.1 дүгээр зүйлээр “Хуульд заасны дагуу эсвэл Байнгын хороо өөрийн санаачилгаар Засгийн газрын гишүүд, Улсын Их Хуралд ажлаа шууд хариуцан тайлагнадаг байгууллагын болон бусад байгууллагын мэдээллийг хуралдаанаар хэлэлцэж болно” гэж заасан заалтын дагуу энэ ажил явагдана. Улам-Өрнөх даргыг танилцуулгаа хийхийг урьж байна. Эхлээд Улам-Өрнөх дарга өөрөө микрофон дээр. Гурван номерт микрофон өгье. Дараа нь танилцуулгаа шилжүүлээд явчих. Гуравдугаар микрофон өгөөрэй.

**Х.Улам-Өрнөх:** Та бүхэндээ энэ өдрийн мэндийг хүргэе. Төрийн худалдан авах ажиллагааны газар дарга Улам-Өрнөх. Мэдээллийг Төрийн худалдаа үйлчилгээний газрын Цахим худалдан авах ажиллагаа, мэдээллийн технологийн хэлтсийн дарга Цэрэнсамбуу хийнэ. Мэдээллийг эхлүүлье Цэрэнсамбуу дарга.

**Г.Дамдинням:** Улам-Өрнөх даргын өмнө Боловсрол, соёл, шинжлэх ухаан, спортын байнгын хорооны өнөөдрийн хуралд оролцож байгаа ажлын хэсгийн төлөөллийг танилцуулъя. Х.Улам-Өрнөх Төрийн худалдан авах ажиллагааны газрын дарга, Н.Цэрэнсамбуу Цахим худалдан авах ажиллагаа, мэдээлэл технологийн хэлтсийн дарга, Б.Эрдэнэбулган Худалдан авах ажиллагааны хэлтсийн дарга, Г.Ганбаяр Боловсрол, шинжлэх ухааны дэд сайд, О.Хуягцогт Боловсрол, шинжлэх ухааны яамны Төрийн захиргаа удирдлагын газрын дарга, Ч.Энх-Амгалан Боловсрол, шинжлэх ухааны яамны Хөрөнгө оруулалтын газрын дарга, О.Дүнжиннамдаг Боловсрол, шинжлэх ухааны яамны Мэдээллийн технологи, статистикийн хэлтсийн дарга, Ц.Одонбаяр Биеийн тамир спортын улсын хорооны дэд дарга, И.Адьяасүрэн биеийн тамир спортын улсын хорооны Санхүү, хөрөнгө оруулалтын хэлтсийн дарга. Дээрх хүмүүс оролцож байгаа юм байна. Нэгдүгээр микрофон.

**Н.Цэрэнсамбуу:** Сайн байцгаана уу. Та бүхэнд энэ өдрийн мэндийг хүргэе. Монгол Улсын 2021 оны Улсын төсвийн хөрөнгө оруулалтаар Боловсрол, соёл, спортын салбарт хэрэгжиж буй төсөл арга хэмжээний тендер шалгаруулалтын явцын талаарх мэдээллийг худалдаа авах ажиллагааны цахим систем tender.gov.mn-д байгаа мэдээлэл дээр үндэслээд та бүхэнд танилцуулах гэж байна. Энэ мэдээлэл маань 2021 оны 5 сарын 24-ний 11 цаг 30 минутын байдлаар тухайн мэдээгээ бэлтгэж явуулсан байгаа. Ерөнхийдөө бол Улсын хэмжээнд буюу энэ оны Төсвийн тухай хууль дээр бол 457 төсөл арга хэмжээ хэрэгжихээр тусгагдсан байгаа. Энэ 457 ажлын явцыг бас тусгай мэдээлье. Эндээс бол тендер зарлагдсан 304 буюу 67 хувьтай үүнээс тендерийн нээлт хийж үнэлгээ хийж байгаа 63 хувь буюу 14 гэрээ байгуулах эрх олгогдсон 81 буюу 18. Тендер шалгаруулалт зарлагдсан хүлээж авах эцсийн хугацаа дуусаагүй 160 буюу 35 ажил яг одоогийн байдлаар бол тендер шалгаруулалтын явц нь хэрэгжээд явж байна. Энэ 457 ажил дээр бол нийтдээ 36 цэцэрлэг, 18 сургууль, 16 эмнэлэг, 7 соёлын төв, 9 авто зам, 11 шугам сүлжээ гэх мэтчилэн томоохон ангиллаар нь ангилж үзэх юм бол ийм байдалтай байна.

Яамд болон Их Хурлын харьяа байгууллагууд, Шүүх засаглалын байгууллагуудаар нь авч үзэх юм бол яамдын нийтдээ 443, Их Хурлын харьяа байгууллагуудын 5 бусад буюу Шүүх засаглалын байгууллагуудын 7 ажил байна. Барилга байгууламж, эдийн засгийн ангиллын хувьд барилга байгууламжийн 254, их засвар 83, тоног төхөөрөмж 83, ТЭЗҮ эдийн засгийн үндэслэл 23 гэсэн байдалтай байж байна. 2021 оны 5 сарын 14-ний Засгийн газрын хуралдаанаар бас яг энэ Улсын төсвийн хөрөнгө оруулалтаар хийгдэж байгаа төсөл, арга хэмжээний явцыг бас танилцуулсан. Энэ дээрээс бол нийтдээ 146 төсөл, арга хэмжээний зураг төсөв бэлэн болсон. Зурагтай 115, зураггүй 67, магадлал хийгээгүй 40, түлхүүр гардуулах гэрээний нөхцөлтэйгөөр тендер шалгаруулалт зохион байгуулъя гэсэн байдалтайгаар яг одоо ажил нь хийгдэж байгаа 35 төсөл, арга хэмжээ байна гэсэн мэдээллүүдийг холбогдох төсвийн ерөнхийлөн захирагчдаас ирүүлсэн тоон мэдээлэл байж байна.

Дараагийн зүйл дээр Боловсрол, шинжлэх ухааны сайдын багцаас санхүүжүүлэх төсөл арга хэмжээний явцыг мөн байдлаар нь авч үзэх юм бол нийтдээ Боловсролын сайдын багцад 112 төсөл, арга хэмжээ хэрэгжихээр батлагдсан. Үүнээс бол тендер шалгаруулалт нь эхэлсэн буюу тендер нь зарлагдсан, нээлт хийж байгаа, үнэлгээ хийж байгаа, үр дүн гарсан 70 төсөл, арга хэмжээ өчигдрийн байдлаар байж байна. Хувийг нь авч үзэх юм бол 62 хувьтай. Тендер шалгаруулалт эхлээгүй 42 төсөл, арга хэмжээ бол байна. Үүнийг ангилаад үзэх юм бол тендер хүлээж авч байгаа 36 буюу 32 хувь, нээлт хийж үнэлгээ хийж байгаа 22 буюу 19 хувь, үр дүн гарсан 12. Үүнээс бол тендер шалгаруулалт нь амжилтгүй болсон 1 төсөл, арга хэмжээний мэдээлэл байна. Ингээд тендер нь эхлээгүй 42 байна. Энэ 112 төсөл, арга хэмжээг хаана, хаана тендер шалгаруулалтыг нь зохион байгуулж байгаа вэ гэхээр нийтдээ бол 47 төсөл арга хэмжээний худалдан авах ажиллагааг Төрийн худалдан авах ажиллагааны газар зохион байгуулахаар Засгийн газрын тогтоол болон Боловсрол, шинжлэх ухааны сайдын тушаалаар эрх шилжиж ажлууд бол ирсэн байгаа. Өвөрхангай аймгийн орон нутгийн өмчийн газар бол 10 ажил зарлахаас 10-ыг зарласан, Төв аймаг 7-7, Нийслэлийн худалдан авах 8-5, Говь-Алтай аймаг 6-4, Баян-Өлгий 6-58 Сэлэнгэ 6-6, Сонгинохайрхан 3-1, Багануурын худалдан авах 3-3, Хэнтий 3-3, Архангай 3-3, Өмнөговь 2-2, Хөвсгөл 2-2, Сүхбаатар 2-2, Баянзүрх, Боловсрол, шинжлэх ухааны яам 1-1, Дархан-Уул аймаг 1 тендер зарлахаас энэ тендерээ эхлүүлчихсэн ийм явцтай байж байна. Тендер шалгаруулалт эхлээгүй 42 төсөл, арга хэмжээг ажлын төрлөөр нь аваад үзэх юм бол нийт 35 цэцэрлэгээс 18 цэцэрлэгийн худалдан авах ажиллагаа буюу тендер шалгаруулалт эхлээгүй байна. Их засварын 31-6, сургуулийн 18-9, Тоног төхөөрөмж 9-1, дотуур байр 6-3, спорт заал 3-3, зуслан 1-1, тохижилт 1-1 гэсэн ийм төрлийн төсөл арга хэмжээний тендер шалгаруулалт өнөөдрийг хүртэл ял эхлээгүй явж байна. Удааширч байгаа шалтгааныг судлаад авч үзэх юм бол зураг төсөвгүй 23, зураг төсөв магадлан хийгдээгүй 6, газрын асуудалтай буюу газаргүй 6 төсөл арга хэмжээ байна гэсэн мэдээллийг холбогдох байгууллагуудаас бол ирүүлж байсан.

Дараагийн салбар соёлын салбар байж байна. Соёлын салбарын хувьд бол Соёлын сайдын багцаас нийтдээ 27 төсөл, арга хэмжээг санхүүжүүлэхээр Улсын төсөв дээр батлагдсан. Өнөөдрийн байдлаар бол тендер зарлагдсан 16, тендер шалгаруулалт эхлээгүй 11 төсөл, арга хэмжээ байж байна. Энийг задлаад үзэх юм бол нийтдээ тендер хүлээж авч байгаа 9, нээлт хийж, үнэлгээ хийж байгаа 2, үр дүн гарсан 5 ажил байж байна. Үүнээс бол 2 тендер шалгаруулалт бол амжилтгүй болсон. Архангай аймагт зарлагдсан 2 тендер шалгаруулалт дээр тендерт оролцогч оролцоогүйн улмаас амжилтгүй болсон дахин зарлахаар бэлдэж байгаа. Тендер шалгаруулалт эхлээгүй буюу 11 ажил. Энэ нь бол нийт 27 ажлын 40 хувьтай байна гэж харагдаж байгаа.

Энэ 27 ажлыг захиалагч буюу тендер шалгаруулалт зохион байгуулж байгаа байгууллагаар нь авч үзэх юм бол Төрийн худалдан авах ажиллагааны газар 9 тендер зарлах ёстой үүнээс 4-ийг зарласан. Соёлын яам 5-0, Говь-Алтай 3-3, Архангай 2-2, Дорноговь 2-2, Өвөрхангай 2-2 гээд ерөнхийдөө бол орон нутагт худалдан авах ажиллагаанууд эхэлсэн байна. Дархан-Уул аймгийн хувьд 1 тендер шалгаруулалт төсөл, арга хэмжээ зарлах ёстойгоос одоогийн байдлаар бол зарлаагүй байж байна.

Тендер шалгаруулалт эхлээгүй төсөл, арга хэмжээний хувьд төрлөөр нь авч үзэх юм бол Их засварын 10 ажлаас 2, Соёлын төвийн 6-4, Тоног төхөөрөмжийн 4-2, Цогцолборын барилга 1-1, Түүх, шашны соёлыг дэлгэрүүлэх төв лабораторийн барилга тус бүр 1-1 гэж.

Эдийн засгийн ангиллаар нь авч үзэх юм бол Барилга байгууламжийн 7, Их засварын 1, Тоног төхөөрөмжийн 3 төсөл, арга хэмжээг тендер шалгаруулалт нь бол эхлүүлээгүй явж байна. Хэрэгжих байршлын хувьд бол энэ танилцуулга дээр оруулсан байгаа.

Дараагийн салбар бол Спортын салбарт хэрэгжих төсөл, арга хэмжээний явцыг танилцуулъя. Нийтдээ спортын салбар буюу биеийн тамир, спортын хорооны төсөв дээр 13 төсөл, арга хэмжээг санхүүжүүлэхээр Улсын төсөв дээр бол батлагдсан. Үүнээс болбол тендер шалгаруулалт эхлүүлээгүй буюу 9 тендер шалгаруулалт 69 хувьтай, тендер хүлээж авч байгаа 3, үр дүн гарсан 1 гэсэн ийм тоон мэдээлэлтэй бол байж байна. Тендер шалгаруулалт зохион байгуулж буй захиалагч байгууллагаар нь авч үзэх юм бол Төрийн худалдан авах ажиллагааны газар 7-2, Биеийн тамир, спортын хороо 4-2, Дархан-Уул 1-0, Сонгинохайрхан 1-0. Төсөл арга хэмжээний төрлөөр авч үзэх юм бол Спортын цогцолбор 10-ыг зохион байгуулахаас 6 нь эхлээгүй, Тоног төхөөрөмж 2-2, Усан бассейн 1-1 гэсэн ийм байдалтай ерөнхийдөө байж байна.

Энэ 457 төсөл арга хэмжээний худалдан авах ажиллагаа бол ерөнхийдөө 67 захиалагч байгууллага дээр зохион байгуулагдаад л ажиллаж байгаа. Энэ яагаад 67 вэ гэхээр Засгийн газрын тогтоолд 2021 оны 15 дугаар тогтоол, 2021 оны 5 сарын 5-ны өдрийн тогтоолын хавсралтад нэмэлт, өөрчлөлт оруулах тухай тогтоолын төслийн дагуу нийтдээ бол 121 төсөл, арга хэмжээний худалдан авах ажиллагааг бол Төрийн худалдан авах ажиллагааны газарт зохион байгуулна. 254 тэрбум төгрөгийн 211 төсөл арга хэмжээг орон нутагт зохион байгуулна. 324 тэрбум төгрөгийн 125 төсөл, арга хэмжээг яам, агентлагууд, төсвийн ерөнхийлөн захирагч нар өөрсдөө зохион байгуулахаар Засгийн газрын тогтоол гарсан. Энэ 125 төсөл, арга хэмжээнээс Боловсрол, шинжлэх ухааны яамнаас 12 төсөл арга хэмжээ, Эрүүл мэндийн яамнаас 1 төсөл, арга хэмжээг Төрийн худалдан авах ажиллагааны газарт эрх шилжүүлсэн. Үүнээс бусад тендер шалгаруулалтыг бол орон нутаг, яамтууд өөрсдөө зохион байгуулж байгаа. Өөрөөр хэлэх юм бол Төрийн худалдан авах ажиллагааны газрын хувьд нийтдээ 134 төсөл, арга хэмжээний худалдан авах ажиллагааг зохион байгуулахаар Засгийн газрын тогтоол болон холбогдох төсвийн ерөнхийлөн захирагчийн шийдвэртэйгээр ажиллаж байгаа гэсэн үг.

Төрийн худалдан авах ажиллагааны газарт зарлагдаж байгаа Боловсрол, соёл, спортын салбарын төсөл, арга хэмжээнүүдийн явц өнөөдөр ямар байдалтай байна гэхээр нийтдээ түрүүн дурдсан Боловсрол, шинжлэх ухааны яамны 47 төсөл, арга хэмжээ байж байна. Үүнээс бол өнөөдрийг хүртэл 33 төсөл арга хэмжээний ажлын даалгавар, зураг төсөв, техник эдийн засгийн үндэслэл, холбогдох мэдээллүүд бол тус газарт бол ирээгүй байж байна. Соёлын яамны хувьд бол 10 төсөл, арга хэмжээ байна. Үүнээс 3 төсөл, арга хэмжээний ажлын даалгавар, зураг төсөв, техник эдийн засгийн үндэслэл бол өнөөдрийг хүртэл ирээгүй байж байна. Спортын салбарт буюу биеийн тамир, спортын хорооны төсөв дээр батлагдсан 7 төсөл, арга хэмжээний тендер шалгаруулалтыг Төрийн худалдан авах ажиллагааны газар зохион байгуулах ёстой. Үүнээс 5 төсөл арга хэмжээний зураг төсөв, техник эдийн засгийн үндэслэл, холбогдох мэдээлэл мөн ирээгүй байж байгаа. Тэгэхээр Төрийн болон орон нутгийн өмчид хөрөнгөөр бараа ажил үйлчилгээ худалдан авах тухай хууль дээр 46.1.6 дээр тодорхой заасан байдаг. “Улирлын шинж чанартай ийм ажлыг төсөв батлагдсан даруйд нь худалдан авах ажиллагааг эхлүүлнэ” гэж заасан. Тэгэхээр Төрийн худалдан авах ажиллагааны газрын зохион байгуулах төсөл, арга хэмжээний жагсаалт батлагдсанаас ажлын 5 хоногийн дотор зураг төсөв, техник эдийн засгийн үндэслэлийг холбогдох төсвийн ерөнхийлөн захирагчид Төрийн худалдан авах ажиллагааны газарт ирүүлсэн байх ёстой. Гэтэл яг өнөөдрийн байдлаар зөвхөн энэ 3 салбарын хувьд 41 төсөл, арга хэмжээний холбогдох мэдээлэл ирээгүй буюу бид нар тендер шалгаруулалт зохион байгуулах боломжгүй ийм нөхцөл байдалтай байж байна.

Зарлагдсан байдал гэх юм бол 64 төсөл, арга хэмжээнээс нийтдээ 19 тендер шалгаруулалтыг бол худалдан авах ажиллагааг нь эхлүүлсэн. Боловсролын 47-13, Соёлын 10-4, Спортын салбарын 7-2 төсөл, арга хэмжээний тендер шалгаруулалтыг бол эхлүүлсэн.

Мөн 2020 оны Улсын төсөв дээр батлагдсан гүйцэтгэгч нь шалгараагүй 13 төсөл, арга хэмжээний худалдан авах ажиллагааг Төрийн худалдан авах ажиллагааны газарт зохион байгуулаад ажиллаж байна. Үүнээс Боловсрол, шинжлэх ухааны яамны 11 ажлаас зарлагдсан 3, гэрээ байгуулагдсан 4, ажлын даалгавар ирээгүй мөн адил 4 байна. Соёлын яамны 2 ажлынх нь ажлын даалгавар ирсэн. Үүнийх нь худалдан авах ажиллагааг эхлүүлээд тендер шалгаруулалт зохион байгуулаад явж байна.

Үндсэндээ бол энэ 64 төсөл, арга хэмжээний хувьд бол тендер хүлээж авч байгаа 11, нээлт хийж, үнэлгээ хийж байгаа 4, үр дүн гарсан 4, тендер шалгаруулалт эхлүүлээгүй буюу ажлын даалгавар, зураг төсөв, техник эдийн засгийн үндэслэл гэх мэтчилэн олон асуудлуудаас болж тендер шалгаруулалтыг нь эхлүүлэх нөхцөл нь бүрдээгүй ийм 45 төсөл, арга хэмжээний худалдан авах ажиллагаанууд бол хүлээгдээд байж байна.

Ийм учраас холбогдох яам, агентлагууд маань Төсвийн тухай хуулиа мөрдөөд нөгөө ТЭЗҮ, эдийн засгийн үндэслэл, зураг төсөвтэй төсөл, арга хэмжээг цаашдаа Улсын төсвийн хөрөнгө оруулалт дээр батлуулж дор дороо хуулиа мөрдөж ажиллахгүй болбол эцсийн дүндээ энэ хөрөнгө оруулалтын ажлын гүйцэтгэл, үр дүн гэдэг маань төсвийн төлөвлөлттэйгөө нягт уялдаа холбоотой худалдан авах ажиллагаа гэдэг маань болохоор ер нь бол гүйцэтгэгчийг сонгон шалгаруулах жижиг процедурын ажил гэдгийг дор бүрнээ ойлгож ажиллах нь зүйтэй байна.

Үүнээс гадна Улсын хэмжээнд нийт зарлагдаж байгаа тендерийн тендер шалгаруулалттай холбоотой товчхон мэдээлэл өгье. 2021 он гарснаас хойш 5 сарын 24-ний өдрийн 11 цагийн байдлаар Улсын хэмжээнд бол 1542 удаагийн тендер шалгаруулалт бол зохион байгуулагдсан байгаа. За энэ бүх мэдээлэл, худалдан авах ажиллагааны систем дээр бүгд ил тод, нээлттэй байгаа.

Анхаарлаа хандуулсанд баярлалаа.

**Г.Дамдинням:** Худалдан авах ажиллагааны газрын Цахим худалдан авах ажиллагаа, мэдээлэл технологийн хэлтсийн дарга Цэрэнсамбуугийн танилцуулгад баярлалаа. Мэдээлэлтэйгээ холбогдуулан асуулт асууж, үг хэлэх гишүүн байгаа болбол нэрээ өгөөрэй. Гишүүд асуулт үгээ нэгтгээд 3 минутаар явчихъя. Цахимаар гишүүд байна уу. Цахимаар орж ирсэн гишүүд асуулт асууж, үг хэлэхгүй юу? Мөнхцэцэг гишүүн танхимаар ороод ирлээ. Танилцуулгатай холбоотой асуулт үг байгаа юу Мөнхцэцэг гишүүнд. Картыг нь өгөөрэй Мөнхцэцэг гишүүнд. За тэр болтол би хэдэн асуулт асуучихъя.

Нэгдүгээрт энэ тендер буюу худалдан авах ажиллагаа хоцордог асуудал дээр агентлаг өөрөө яам, тамгын газраас мэдээлэл ирэхгүй байна гэсэн ийм тайлбаруудыг тавьж байна. Тэгээд энийгээ нэхэж авахын хүрээнд та нар ямар ажил хийж байна? Хууль эрх зүйн зохицуулалтын хувьд бол бас энэ дээр дэмжлэг туслалцаа авах юмнууд юу байна.

Хоёрдугаарт Биеийн тамир, спортын улсын хороо 7 худалдан авах ажиллагааны мэдээлэл байгаагаас 5-ыг нь мэдээллээ ирүүлээгүй учраас худалдан авах ажиллагаа хийгдэж чадаагүй байна гэж байна. Тийм үү? За Боловсролын яам, боловсрол шинжлэх ухааны яам 47 ажлаас 33, өөрөөр хэлбэл 47 худалдан авах ажиллагаа хийгдэх ёстой гэж бус Улсын төсөвт сууснаас 33 ажиллагаа нь хуулийн дагуу эхэлж чадаагүй байна гэж ойлгоно зөв үү? Худалдан авах ажиллагааны газрынхан. Тэгээд энэ асуудлууд дээрээ та нар нэг тайлбар өгөөч. Нэгдүгээр асуултыг нь Улам-Өрнөх дарга, хоёрдугаар асуултыг Биеийн тамир спортын улсын хорооны дарга Шаравжамц байгаа юу? Одонбаяр дарга энд хариулаарай.

Гуравдугаар асуулт Боловсролын яам Ганбаяр сайд, Энх-Амгалан дарга нар. Улам-Өрнөх даргам микрофон.3.

**Х.Улам-Өрнөх:** Дамдинням гишүүний асуултад хариулъя. Хууль эрх зүйн хувьд бол Төрийн болон орон нутгийн өмчийн хөрөнгөөр бараа ажил үйлчилгээ худалдан авах тухай хууль маань маш сайн зохицуулалтын хийсэн гэж ойлгодог. Хууль эрх зүйн хувьд бол Улсын төсөв батлагдсанаас хойш 10 худалдан авч ажиллагааг нэн даруй яаралтай эхлүүлэх гэсэн хуулийн заалттай байгаа. Зураг төсвөөр гэх юм бол тухайн төсөл, арга хэмжээг тухайн ирсэн зураг төсвийнх нь хүрээнд ажлын 3 хоногт багтаан зарлаж, хуулийнхаа хугацаанд явуулж байгаа юм. Хууль эрх зүйн хувьд бол бүрэн боломжтой гэж харж байгаа юм. За яам, тамгын газрууд руу бид нар албан бичгээ явуулдаг. Одоогийн байдлаар бид нар бүх яамдууд руу багадаа 5-аас доошгүй хэмжээний албан бичгийг хүргүүлээд ажиллаж байна.

**Г.Дамдинням:** Үндсэндээ энэ удаашралтай байгаа ажлууд дээр бүгд дээр нь бичиг өгөөд, анхаарал тавиад, шахаж шаардаад явж байгаа юм байна гэж ойлголоо. За ойлголоо, за биеийн тамир спортын Улсын хорооны дэд дарга. Долдугаар микрофон.

**Ц.Одонбаяр**: За сайн байцгаана уу? Та бүхэнд энэ өдрийн мэнд хүргэе. За биеийн тамир, спортын салбарт 7 төсөл, арга хэмжээ Төрийн худалдан авах ажиллагааны газраар зарлуулахаар Засгийн газрын тогтоол туссан байгаа. Үүнээс 2 арга хэмжээ бол тендер шалгаруулалтад зохион байгуулагдаад явж байгаа. За 5 төсөл арга хэмжээний 2 нь Увс аймагт байгаа. Увс аймгийн 2 суманд спорт заалны барилга байгаа. Энэ 2 барилга маань цэвдэгтэй хөрсөн дээр баригдахаар байгаа тул барилгын хөгжлийн төвөөс ажил эхлэх зөвшөөрлийг нь түр хойшлуулчихсан. Зураг нь хийгдэж байгаа. Ийм шатандаа байгаа.

Дорнод аймгийн төвд баригдах усан бассейны барилга. Энэ нь Баянхонгор аймагт баригдсан спорт цогцолборын барилгатай холболтын зураг хийгдэж байгаа. Говь-Алтай аймгийн Цогт суманд баригдаж байгаа спорт заалны барилгын зураг төсөв нь хийгдээд 80 хувьтай явж байгаа. Төв аймгийн Жаргалант суманд баригдах спорт заалны барилга зураг төсөв нь хийгдээд дуусах шатандаа ингээд орчихсон магадлалаар орох нь дутуу байгаа.

**Г.Дамдинням:** Боловсролын яам 47-33 ажил, арга хэмжээ хийгдээгүй байна гэсэн мэдээлэлтэй байна. Яасан өндөр юм байгаа юм бэ сайдаа. 5 дугаар микрофон өгөөрэй.

**Г.Ганбаяр:** За та бүхэнд өдрийн мэнд хүргэе. 33 объектын худалдан авах ажиллагааны материал бол хүргэгдээгүй байгаа. Үүнийг задлаад ярих юм бол 6 объект буюу 5 цэцэрлэг, 1 дотуур байр одоо болтол газрын асуудал нь шийдвэрлэгдээгүй.

Улаанбаатар хотод газаргүй гэдэг ийм байдлаар холболтын зураг, ямар нэгэн ажиллагаа хийгдэх бололцоогүй, газар нь тодорхой болоогүй. Газар чөлөөлөлтийг нь хийлгэе гэхээр эх үүсвэр байхгүй, нөхөн төлбөрийн эх үүсвэр нь нийслэл дээр байхгүй. Газар чөлөөлөх, газартай холбоотой асуудлыг бол нийслэлийн Засаг даргын багцад хуулиараа Засаг дарга чөлөөлөх ёстой. Ингээд газартай холбоотой асуудлаар бид нар хотын удирдлагуудтай бол 4,5 удаа уулзаад, ажлын хэсэг байгуулаад ингээд явсан. Эх үүсвэр байхгүй ээ гэдэг. Ийм байдлаар ингээд явж байгаа. За үлдсэн 27 ажил буюу 9 сургууль, 13 цэцэрлэг, 3 дотуур байр, 2 спорт заал нийтдээ 27 объект бол орон нутагт зураг төсөв нь холболтын зургууд нь хийгдээд дуусаагүй байгаа барилгууд байгаа.

Техник, эдийн засгийн үндэслэл буюу зураг төсөл нь одоо хийгдээд явж байна гэсэн үг. Тэгээд энэ яг нөгөө барилгатайгаа зураг төсвийг нь анх хийгээгүй, гаргаагүй байхдаа төсөв дээр суучихсан учраас зураг төсөв, холболтын зураг төсвийг нь тухайн олгогдсон газар дээр нь шинээр хийх шаардлага үүсээд. Энэ дандаа аймгийн Засаг дарга дээр бас хийгдэж байгаа худалдан авах ажиллагаа, зөвлөх үйлчилгээний тендерүүд байгаа. Энэ асуудлууд ингээд эцэслэгдээд ирэхээр бид нар худалдан авах ажиллагааны газар луу мэдээлэл хүргүүлэх өдөр тутам ингээд ажиллаад явж байх ийм боломж бололцоо бол гарна. Худалдан авах ажиллагааны газар манай яам 2 бол 2-3 удаа бас энэ хавар энэ ажлаа эртхэн зохион байгуулах, хөрөнгө оруулалтыг энэ богинохон хугацаанд явдаг учраас нэлээн үр дүнтэй, бичиг цаасны ажлыг чинь хурдлуулах талаар бол Энх-Амгалан сайдын өрөөнд 2 ч удаа уулзалт хийгээд ингээд ажлуудаа бол нэлээн эртнээс зохион байгуулсан. Аймгийн Засаг дарга нартай цахимаар бол манай Төрийн нарийн бичгийн даргаар ахлуулсан цахим уулзалтыг бол ер нь 7, 10 хоног тутамдаа хийж, бид нар бол ажлыг нь шахаж байгаа ийм байдалтай явж байгаа. Ингээд 6 барилга нь газаргүй, 27 барилгынх нь асуудал бол зураг төсөв хийгдээд дуусаагүй явж байна гэсэн ийм тайлбартай байна.

**Г.Дамдинням:** За тэгэхээр Сангийн яам тэгээд энэ Төсвийн тухай хуулиараа үндсэндээ бараг 6 сарын 1-ээс өмнө худалдан авах ажиллагааг зохион байгуулаад зарлачихсан байх ёстой юу? Улам-Өрнөх даргаа. Гуравдугаар микрофон өгдөө. Энэ ажлууд ер нь бол жилийн тал хугацаа өнгөрчхөөд байдаг, тэгээд бас энэ корона вирус энэ тэр гээд янз янзын асуудлууд байгаа л болов уу. Тэгэхдээ ер нь бол та нөхөд маань энэ Засгийн газраас явуулж байгаа энэ бодлого, Их Хурлаас явуулж байгаа бодлого, энэ нийслэлд төвлөрлийг шийдэх, тэгээд энэ сургуулийн хамрагдалт, ард иргэдийн үйлчилгээ, төрийн үйлчилгээг хүргэх энэ бодлогыг хэрэгжүүлэх чиглэлд энэ Улаанбаатар хотын захиргаатайгаа яам бас нэлээн сайн хамтарч ажиллах ёстой байх л даа. Тэгээд Их Хурлаас, Байнгын хорооноос шийдвэр гаргуулах ёстой болбол та бүхэн маань тэрийгээ танилцуулах хэрэгтэй байна. За Улам-Өрнөх дарга 3 дугаар микрофон өгөөрэй.

**Х.Улам-Өрнөх:** Гишүүний асуулт нь хариулъя. За 11 сарын 15-нд 2020 оны энэ нь тухайн жилийн ер нь 11 сарын 15-нд Улсын төсөв батлагддаг. Улсын төсөв батлагдсанаар тендерийн худалдан авах ажиллагааг эхлүүлэх гэсэн хуулийн заалттай. Тэгэхээр бид нар 11 сарын 15-нд Улсын төсвөө батлагдангуут 12 сарын 1 гэхэд бид нар худалдан авах ажиллагаа эхлэх хууль, эрх зүйн боломж байгаа. Эхлүүлээд явж байгаа. Гэхдээ өнөөдрийн байдлаар 2021 оны ажлыг 2020 оны 12 сард эхэлсэн одоогоор байхгүй байна. Энэ жил ковидын асуудлаар 3 удаа хорио тавигдсан. Сүүлийн 28 хоногийн хөл хорионы явцад бид нар худалдан авах ажиллагааны нээлтүүдийг хойшлуулаагүй. Тухайн нээлттэй бүтээн байгуулалтын жил эхлэх гэж хугацаа болж байгаа гэдэг үүднээс нь шууд бүх хүнийг 100 хувь цахимаар явуулсан. Энэ дээр ямар нэгэн алдаа дутагдал гарсан зүйл байхгүй байна. Энэ жилийн худалдан авах ажиллагааных нь явцын байдал дээр компаниуд орох магадлал маш багатай байна. Ер нь энэ тендерүүд маань жоохон амжилтгүй болж байгаа шалтгаан нь компаниуд аж ахуйн нэгжүүд оролцохгүй байна. Энэ юу вэ гэхээр 2017, 2016 оны төсөвтэй ажлууд байна.

Барилгын тухайн үеийн төсөв дээр барилгын арматур 1 тонн хамгийн ихдээ 1 сая 700 мянга суусан бол энэ жил яг одоогийн байдлаар 3 сая гарчихсан явж байгаа арматуртай байгаа учраас наад захын жишээ энэ.Ийм учраас компани оролцохгүй байх магадлалууд бол маш их байгаа. Ийм мэдүүлгийг өгье.

**Г.Дамдинням**: За ойлголоо. Мөнхцэцэг гишүүн.

**Ц.Мөнхцэцэг**: За тэгэхээр Байнгын хороон дээр Төрийн худалдан авах ажиллагааны газрын мэдээлэл сонсож, тайлантай танилцаж байгаа нь маш чухал асуудал байна. За ингээд та бүхэнд танилцуулгаас харахад нийт 2021 оны 5 сарын 24-ний байдлаар нийт 112 төслөөс 62 хувь нь төсөл тендер нь зарлагдсан явд байна. За бусад нь зарлагдаагүй байгаа юм байна. За энэ бол үнэхээр асуудал. Он дамжсан маш олон бүтээн байгуулалтууд манай боловсролын салбарт, биеийн тамир спорт, соёлын салбарт байна. Манай Байнгын хорооноос Биеийн тамир спортын тухай хуулийн хэрэгжилтийг хангах, хэрэгжилтэд хяналт тавих ажлын хэсэг бол ажиллаж байна. За ингээд үзэхээр нийслэлийн дүүргүүд, аймгуудад маш олон он дамжчихсан, за бүр 10-аад жил болчихсон ийм бүтээн байгуулалтууд байна. За гэтэл тэн дээр анхнаасаа тендер шалгаруулалт, эсвэл худалдан авах газрын үйл ажиллагаатай холбоотой байна уу? Маш их зөрчил гарсан байна. Жишээлбэл бид нар энэ Баянзүрх дүүргийн спортын ордонтой танилцсан. Спорт цогцолбор бол маш сайхан, том заал талбай хангалттай ийм газар баригдаж байна. Гэтэл энэ дээр бол нөгөө барилгын стандарт гэдэг юм уу, биеийн тамир спортын талбайн анхнаасаа зураг төсөл нь их алдаатай явжээ. Асар их ашиглалтгүй талбай ихтэй, хэт өндөр таазтай, дээр нь тухайн спортын ордон маань ийм үерийн аман дээр анхнаасаа газар өгөөд баригдсан. Нэмэлтээр үерийн далан байгуулах гээд ийм ажлуудтай байна.

Сүхбаатар дүүргийн биеийн тамир, спортын ордон мөн газрын маргаантай байхад тендер зарлаад барилга нь эхэлчихсэн, ингээд 10 жил болчихсон, он дамжаад гэх мэтээр. За энэ явцад хамгийн гол нь нөгөө материаллаг болон хүн хүчний, барилгын арматурын үнэ бол энэ жил асар өсөж байгаа гэх мэтээр энэ жил ирэх тусам энэ он удсан барилгууд бол үнэхээр үрэлгэн зардал болгож олон тэрбумаар Улсын хөрөнгөд үрэн таран болж байна. За энэ бол асар харамсалтай. Энэ дээр бол манай яам болон холбогдох газрууд анх санал өгөхдөө л энэ дээр чинь барилгын болон бусад стандартыг хангамаар байгаа юм.

Дахиад манай биеийн тамир спортын хороонд ирсэн бид нар энэ ажлын хэсгийн явцад энэ стандартын бус биеийн тамирын байгууламжууд асар их байна. Жишээлбэл энэ дугуйн зам гээд бүтээн байгуулалтыг бол нийслэлээс мөн Төрийн худалдан авах газар бол хийж байгаа. Гэтэл стандартгүй, чийдэн, гэрэлтүүлэг талбайн өргөн хангалтгүй. Энэ дээр мэргэжлийн байгууллага, спортын болон зөвлөхүүд оролцоогүй. Спортын заалны гэрэлтүүлэг, агааржуулалт нь дутуу гэх мэтийн ийм асар их зөрчил байна. Энэ болгоныг анхаарч ажиллах ёстой.

Тендерүүдийн сонгон шалгаруулалт болгон дээр та бүхэн мэргэжлийн хүмүүс, мэргэжлийн байгууллагууд хамтарч хийдэг болмоор байна. Тэгэхгүй бол асар их бүтээн байгуулалтаар хэдэн тэрбумаар зам талбай, спортын ордон барьдаг эргээд энэ стандарт.../минут дуусав/

**Г.Дамдинням**: Нэг минут Мөнхцэцэг гишүүн.

**Ц.Мөнхцэцэг**: Ялангуяа хөдөө орон нутагт баригдсан соёлын төвүүд байна. За мөн томоохон биеийн тамирын заалууд, халаалтын асуудлыг нь шийдээгүй, за эсвэл шийдэхэд төвөгтэй юм барьчихсан маш хүйтэн зарим нь ашиглах боломжгүй, ийм нөхцөлүүд байна. Тийм учраас энэ бүтээн байгуулалтыг, хөрөнгө оруулалтыг оновчтой хүн амын болон тухайн аймаг, орон нутгийн юуг шингээж хиймээр байна. Бараг нэг суманд хэд хэдэн томоохон спортын заал баригдчихсан энэ тэр байна. Тэнд бол нийслэлийн хүн амын төвлөрөлтэй харьцуулахад хэд дахин цөөн хүн амтай. Гэтэл өндөр дүнтэй хийчихсэн байх жишээтэй. Энэ болгон дээр анхаарч ажиллаасай гэдгийг хэлэх байна.

**Г.Дамдинням**: За манай Мөнхцэцэг гишүүний ахалж байгаа Биеийн тамир, спортын тухай хуулийн хэрэгжилтийг шалгах ажлын хэсгийн хүрээнд бол бас нэлээдгүй томоохон арга хэмжээнүүдийг аваад, судлаад явж байгаа бас дэлгэрэнгүй мэдээлэл, өгчихлөө үг хэллээ гэж ойлголоо. Мөнхцэцэг гишүүнийг. Асуулт асууж, үг хэлж дууслаа. Мэдээллийг сонслоо. Тэгээд дараачийн асуудлыг сонсоод Төсвийн Байнгын хорооны одоо тохирсны дагуу Төсвийн байнгын хорооны дарга Хүрэлбаатартай тохирсны дагуу Боловсрол, соёл, шинжлэх ухаан, спортын байнгын хороо, Төсвийн байнгын хорооны хамтарсан ажлын хэсэг худалдан авах ажиллагааны удаашралтай холбоотой асуудлыг судалж, Байнгын хороонд танилцуулах ажлын хэсэг гаргах шийдвэр 2 дахь асуудлыг сонссоны дараа нэг мөсөн гарна. Тэгэхээр энэ нэгдүгээр асуудал дээр оролцсон ажлын хэсгийн гишүүд байж бай.

**За дараагийн асуудалд оръё. Боловсрол, шинжлэх ухаан, спортын салбарт 2021 оны төсвийн жилд Монгол Улсын төсвийн хөрөнгөөр санхүүжигдэх, хөрөнгө оруулалтын ажлын явц байдал цаашид боловсролын салбарт шаардагдаж байгаа хөрөнгө оруулалтын талаар болон боловсролын цахим шилжилт буюу багш, сурагчдыг компьютержуулах үйл ажиллагаа хэрхэн явагдаж байгаа тухай Боловсрол, шинжлэх ухааны сайдын танилцуулгыг Боловсрол, шинжлэх ухааны Хөрөнгө оруулалтын газрын дарга Ч.Энх-Амгалан танилцуулна**. За 5 дугаар микрофон. Энх-Амгалан даргаа эхлээрэй.

**Ч.Энх-Амгалан:** Юуны өмнө Байнгын хорооны гишүүдийн энэ өдрийн амар амгаланг эрье. Боловсролын салбарын хөрөнгө оруулалтын явц, худалдан авах ажиллагааны талаар бас товч мэдээллийг өгье. Өнгөрсөн 3 жилийн хугацаанд боловсролын салбарт нэлээн ахиц дэвшил гарч, хөрөнгө оруулалт тодорхой хэмжээгээр шийдвэрлэж жилд 140, 150 объектыг бид оруулсан байгаа. Тухайлбал бид нар өнгөрсөн жил бол 63 цэцэрлэг, 31 сургуулийг ашиглалтад оруулсан. 2019 онд 46 сургууль, 76 цэцэрлэг ашиглалтад оруулснаар 3 ээлжээс гарах ийм нөхцөлийг бүрдүүлсэн. 2020 оны болон 2021 оны төсвүүд дээр ингээд шилжиж нийтдээ манай дээр бол Улсын төсвийн тухай хуулиар бол 354 төсөл арга хэмжээ хэрэгжээд явж байна. Үүнээс 110 сургуулийн барилга, 110 цэцэрлэгийн барилга Төсвийн хуулиар шилжээд явж байна. За дээрээс нь өмнөх онуудаас дуусаагүй 14 сургууль, 23 цэцэрлэгийн барилга, үндсэндээ боловсролын салбарт бол дотуур байр бусад их засвар, шинжлэх ухааны төсөл, арга хэмжээнүүдийг оролцуулаад өнөөдрийн байдлаар 405 төсөл, арга хэмжээ бол хэрэгжиж байна. За эндээс орон нутагт хэрэгжиж байгаа 178 төсөл, арга хэмжээ бол орон нутагт хэрэгжиж байна. Улаанбаатарт 45 төсөл, арга хэмжээ үүнээс дуусаагүй барилга бол энэ онд төсөв хөрөнгө нь тавигдаагүй дуусах шатандаа орсон 80-аас дээш хувийн гүйцэтгэлтэй 51 барилга байна. энэ 51 барилгын 29 нь бол аймаг орон нутагт, 22 барилга нь нийслэл Улаанбаатар хотод баригдаж байна. За бид нарын гол зорилго бол энэ 51 барилга бол дуусах шатандаа орчихсон байгаа энэ барилгуудыг 2022 оны төсөвт бас тодорхой хэмжээний үлдэгдэл хөрөнгийг нь шийдвэрлэж ашиглалтад оруулах ийм гол зорилго байгаа.

Улсын хэмжээнд аваад үзэх юм бол дуусаагүй барилгатайгаа нийлэх юм бол 124 сургуулийн барилга баригдаж байна. Цэцэрлэгийн барилга 133. За сургууль, цэцэрлэгийн цогцолбор 11, дотуур байр 31, спорт заал 16, шинжлэх ухааны 3 барилга улсын хэмжээнд баригдаж явна. Тэгээд энэ хөрөнгө оруулалтын ил тод байдлыг хангах үүднээс манай яамнаас investment.edu.mn гэсэн цахим системийг бол нээсэн. Энэ цахим систем рүү орж барилгын явц, өдөр тутам санхүүжилтийн явцын мэдээллийг бид энэ цахим системээр үзүүлж явж байгаа. Тэгэхээр Их Хурлын гишүүдийг бас энэ цахим системээр орж аймаг, тойргийнхоо хөрөнгө оруулалтын явцын мэдээллийг бас авч үзэх бололцоотой гэдгийг бас хэлэх байна.

Өнөөдрийн байдлаар сургуулийн хувьд бид аваад үзэх юм бол он гарснаас хойш 3 сургуулийн барилга ашиглалтад ороод байна. Ашиглалтад орох дөхсөн 12 барилга явагдаж байна. За ихэнх үргэлжилж байгаа барилгуудын ихэнх нь 40, 50-аас дээш хувьтай явагдаж байгаа. Тэгэхээр бол энэ арматурын үнэ бол энэ шилжиж байгаа барилгууд дээр бол энэ арматурын үнийн нөлөө бол харьцангуй бага гарах нь гэсэн тооцоотой байгаа. За энэ 2021 онд бид 49 сургууль, 10 дотуур байр, 4 спортын заал, нийтдээ 63 барилгыг боловсролын салбарт оруулахаар төлөвлөж байгаа. За эдгээрээс аваад үзэх юм бол сургуулиудын байршлыг аймгуудаар нь аваад үзэхэд бол хамгийн их сургууль баригдаж байгаа нь бол Хөвсгөл аймаг, Өвөрхангай, Баянхонгор, Хэнтий, Улаанбаатар хотуудад хамгийн их барилга баригдаж байгаа. Улаанбаатар хотод нийт барилгын 40 орчим хувь буюу 38 сургууль Улаанбаатар хотод баригдаж байна. Цэцэрлэгийн барилгын хувьд аваад үзэх юм бол 121 цэцэрлэгийн барилга явагдаж байгаа. Үүнээс энэ жил бид нар бас 80 гаруй барилгыг бол ашиглалтад оруулна гэсэн тооцоотой байгаа. Цэцэрлэгийг бол 65, орон нутагт дотуур байр 19, шинжлэх ухааны барилга энэ жил орохооргүй байгаа. Ингээд энэ жил улсын хэмжээнд 140 орчим барилгыг энэ жил ашиглалтад оруулахаар байгаа. За өнөөдрийн байдлаар бол 20 орчим барилга бол эхний нэгдүгээр улиралд ороод байгаа. За цэцэрлэгийн барилга бол ихэнх нь бол Улаанбаатарт баригдаж байгаа 65 цэцэрлэгийн барилга бол Улаанбаатарт, дараа нь Баян-Өлгийд 12, Архангай аймагт 7 бусад аймгууд ингээд 4, 5-аараа баригдаж байгаа нийт 133 цэцэрлэгийн барилга байна. Улсын төсвийн хөрөнгө оруулалтаас гадна гадаадын зээл тусламжийн хөрөнгө оруулалтууд боловсролын салбарт бол сүүлийн 2,3 жил бол нэлээн явагдсан.

Энэ хүрээнд бол Хятадын Засгийн газрын тусламжаар 7 сургууль, 1 цэцэрлэгийн барилга баригдсан. Үүний зургаан сургууль нь ашиглалтад орж байна. 1 сургууль ирэх онд ашиглалтад орно. Цэцэрлэгийн барилга Архангай аймагт ашиглалтад орсон байгаа.

Японы Засгийн газрын буцалтгүй тусламжаар 4 сургууль баригдсан. За энэ 4 ашиглалтад ороод байна. Азийн хөгжлийн банкны эдийн засгийн хүндрэлийн төслийн хүрээнд 29 сургууль, цэцэрлэгийн барилга өнгөрсөн 2019 оноос эхэлсэн. Өнөөдрийн байдлаар бол 2 сургууль бол 75 хувьтай. 8 сургуулийн тендер зарлах шатандаа, 19 цэцэрлэгээс 1 цэцэрлэг ашиглалтад орсон. 4 цэцэрлэг 67 орчим хувьтай, бусад нь зарлагдах шатандаа байна. Олон улсын хүн амын сангийн хүрээнд 2 цэцэрлэг баригдаад ашиглалтад орсон. Америкийн цэргийн тусламжаар жилд 2-3 цэцэрлэг баригдаад явдаг. Энэ хүрээнд бол 4 цэцэрлэгийн барилга орон нутагт ашиглалтад орсон. Энэ онд шинээр 2 цэцэрлэгийн барилга эхэлж байна. Энэ тулгамдаж байгаа асуудал бол хамгийн гол нь нийслэлд газаргүй байгаа асуудлууд байна. Сонгинохайрхан дүүрэгт баригдах тусгай хэрэгцээт сургууль, Архангайн дотуур байр, цэцэрлэгийн 6 барилга байна. Хан-Уул дүүрэгт 2, Сонгинохайрхан 2, Баянзүрх, Чингэлтэй тэгэхээр газрын асуудлаас болоод худалдан авах ажиллагаа зохион байгуулагдахгүй хүлээгдээд байж байна.

Өмнөх оноос дуусаагүй түрүүний 51 барилга дээр бол бид асуудлууд бол байна. За энд бол 14 сургууль, 24 цэцэрлэг, 4 спорт заал. Энд нийт 20 орчим тэрбум төгрөг 2022 оны төсөвт суулгах шаардлагатай байгаа. Тэгж байж энэ 51 барилга ашиглалтад орох бүрэн бололцоотой байна.

Шинээр эхэлж байгаа төсөл арга хэмжээний хувьд бол харьцангуй асуудал нэлээн их байна. Энд газрын асуудлаас гадна барилгын сайдын гучдугаар тушаалаар барилгын ажилчдын цалин хөлс 30 хувиар өссөн. Энэ онд гол барилгын барилгын материал болох арматурын үнэ бол өнөөдөр 3 сая 300 мянга хүрчхээд байна. Мөн цементийн нийлүүлэлт буурчихсан байгаа. Энэ асуудлууд энэ жилийн шинэ хөрөнгө оруулалт дээр нэлээн асуудал үүсэхээр байдалтай байна. Улам-Өрнөх даргын хэлдэг Худалдан авах ажиллагаанд оролцогч оролцохгүй байгаа гол үндсэн шалтгаан нь энэ болж байгаа.

Боловсролын яаманд энэ жил тендер сайдын багцыг оруулаад нийт өнөөдрийн байдлаар 188 төсөл, арга хэмжээ улсын хэмжээнд зарлах ёстой. Тэгээд өнөөдрийн байдлаар 63 хувийн явцтай байна. Яаман дээрх ажлууд 100 хувь зарлагдсан. Харьяа байгууллагуудынх 100 хувь, нийслэлийнх 38 хувь, аймгуудын түвшинд 85 хувь, Төрийн худалдан авах ажиллагааны газарт 46 хувьтай байгаа. Тэгээд энэ зарлагдахгүй хүлээж байгаа шалтгаан нь бол газар, зураг төсвөөс болж хүлээгдэж байна. Аймаг орон нутгаас ирсэн зураг, төсвийн асуудлыг бол бид нар өдөрт нь Төрийн худалдан авах ажиллагааны газарт шилжүүлж байгаа. Эндээс тендерийн явц нийтдээ 119 төсөл, арга хэмжээг зарлачихсан үнэлгээний шатандаа, гэрээ байгуулах шатандаа явж байна.

Зарлаагүй 68 төсөл арга хэмжээ. Энэ тоо Төрийн худалдан авахаас өөр байна вэ гэхээр энэ бол сайдын багц задарчихсан байгаа учраас энэ тоо нь нэлээн өндөр тоотой явагдаж байгаа гэдгийг хэлье. Энэ газаргүй байгаа цэцэрлэг, дотуур байр, зураг төсөв нь хүлээгдэж байгаа барилгууд байна. Энэ 68 барилгыг бид аймаг орон нутагтаа өдөр болгон шахаж ажиллаж байна. За нэг маягийн зургаар хийх гэхээр төсөв нь бол хуучирчихсан байгаа. За шинэ нэг маягийн зургаар хийх гэхээр төсөв нь бүр өндөр байгаа. Тэгэхээр яг ийм 2 хайчны дунд энэ жилийн худалдан авах ажиллагаа явагдаж байна. Аймгуудаар нь харуулахад бол ийм байна. Ерөнхийдөө хөрөнгө оруулалттай холбоотой мэдээллийг өглөө.

Цахим шилжилттэй холбоотой асуудлаар манай Цахим шилжилт хариуцсан хэлтсийн дарга Дүнжиннамдаг дарга мэдээллийг үргэлжлүүлээд явна.

**Г.Дамдинням:** За Энх-Амгалан даргад баярлалаа. За цахим шилжилттэй холбоотой мэдээллийг сонсоод тэгээд гишүүдээс асуулт асууж, үг хэлэх саналыг нь авна. 6 дугаар микрофон Дүнжиннамдаг дарга.

**О.Дүнжиннамдаг:** Та бүхэндээ энэ өдрийн мэнд хүргэе. Монгол Улсын урт, богино, дунд хугацааны бодлогын баримт бичиг, Улсын Их Хурлын Инновац цахим бодлогын байнгын хорооны 2020 оны 01 дүгээр тогтоол, Монгол Улсын Засгийн газрын 2020-2024 оны үйл ажиллагааны хөтөлбөр, түүнийг хэрэгжүүлэх төлөвлөгөөнд боловсролын цахим шилжилтийн талаар тодорхой зорилтууд тусгагдсан байдаг. Сүүлийн 20 орчим жилд салбарын мэдээллийн технологийн дэд бүтэц нэгдсэн сан үүсгэх, бүх шатны боловсролын байгууллагын төрөлжсөн мэдээллийн нэгдсэн систем хөгжүүлэх, сургалтын үйл ажиллагааг сургалтын байгууллагуудыг компьютер, тоног төхөөрөмжөөр хангах, цахим сургалтын платформ, цахим контент боловсруулж бүх нийтийн хүртээл болгох зэрэг үйл ажиллагааг үе шаттай хэрэгжүүлж байна. Мөн Монгол Улсын Засгийн газраас дэвшүүлсэн цахим үндэстэн болох 6 зорилтын хүрээнд тус яамнаас олон улсын боловсрол, шинжлэх ухааны сүлжээг судалгаа шинжилгээний зориулалтаар ашиглуулах, салбарын систем хоорондын мэдээлэл солилцоог нэмэгдүүлэх, боловсролын дата төвийн мэдээллийн аюулгүй байдлыг хангах, бүх нийтийн хэрэглээнд бэлтгэгдсэн цахим контент e-content, багшийн сургалтын платформоор дамжуулж нийтийн хүртээл болгох, шинжлэх ухаан, инновацын салбарт судалгаа хөгжүүлэлтийн ажлын үр дүнд бий болсон бүтээлийг амьдралд хэрэглүүлэх бизнесийн үйл ажиллагаанд хэрэглээг нэвтрүүлэх ажлыг эрчимжүүлж байна .

Одоогоор боловсролын салбарт гэрчилгээ, дипломын лавлагаа, шалгалтын дүнгийн хуулбар гэсэн 3 төрлийн лавлагааг e-mongolia цахим системээр олгож байгаа бөгөөд цаашид салбарын бусад үйлчилгээг цахим хэлбэрт шилжүүлэхээр ажиллаж байна.

Салбарын цахим шилжилтийг эрчимжүүлэх чиглэлээр Боловсролын хуулийн төсөлд тодорхой заалтуудыг тусгасан байгаа. За боловсролын салбарын мэдээлэл, харилцаа холбоо, дотоод гадаад дэд бүтцийг шийдвэрлэх, багшийн үндсэн сургалтын цахим платформыг шинэчлэн боловсруулах зэрэг ажлууд мөн хийгдэж байна.

Боловсрол, шинжлэх ухааны яамнаас сурагчийн бүртгэл, хичээлийн идэвх оролцоо, ирц, сургалтын дүн, мэдээлэл, сурлагын амжилт, гэрийн даалгавар зэрэгт эцэг эх, асран хамгаалагчийн зүгээс хяналт тавих боломжтой эцэг эхийн системийг 2018 онд боловсруулж нэвтрүүлсэн бөгөөд цахим элсэлт, цахим журналын модулийг 2019 онд өдрийн ирцийн модулийг 2020 онд тус бус нэвтрүүлснээр сургуулийн элсэлтийг цахим хэлбэрээр зохион байгуулах, бодит мэдээлэлд тулгуурлан хичээл, сургалтын үйл ажиллагаатай холбоотой төлөвлөлт хийх, шийдвэр гаргах, сургууль, цэцэрлэгт Улсын төсвөөс олгогддог хувьсах зардал, хоолны мөнгө зэрэг зардлын гүйцэтгэлд хяналт тавих боломжтой болсон юм.

Ерөнхий боловсролын сургуульд ашиглагдаж байгаа цахим контент байршуулах e-content системийг 2017 онд анх хэрэглээнд нэвтрүүлсэн бөгөөд өнгөрсөн онд цар тахлаас шалтгаалсан нөхцөл байдлын улмаас танхимын сургалтыг бүрэн зогсоосонтой холбоотойгоор боловсруулсан теле хичээлүүдийг тус системээр дамжуулан олон нийтэд хүргэсэн. За сурах бичиг, интерактив, видео хичээл, теле хичээл гэсэн ангиллаар 3900 гаруй контентыг байршуулаад байна.

Боловсрол, шинжлэх ухааны яам цахим сургалтын хөтөлбөр, сурах бичгийн цахим хувилбарыг боловсруулах, цахим контент бэлтгэж нэгдсэн сан үүсгэх, сургалтын удирдлагын системийг үндэсний программ хангамж, хөгжүүлэгч аж ахуйн нэгж, байгууллагуудтай хамтран улсын хэмжээнд нэвтрүүлэх ажлыг үе шаттай зохион байгуулах, цар тахлын улмаас үүсээд байгаа нөхцөл байдалд тохирсон танхимын бус сургалтын хэлбэрийг улам боловсронгуй хүртээмжтэй болгох чиглэлд анхааран ажиллаж байна. Түүнчлэн салбарын хөрөнгө оруулалтыг газар зүйн мэдээллийн системд тулгуурлан төлөвлөх, багшийн үндсэн сургалтыг цахим хэлбэрээр зохион байгуулах, багшийн ажлын үнэлгээг үр дүнд суурилсан байдлаар хэрэгжүүлэх тогтолцоог бүрдүүлэх, мэдээлэл, харилцаа холбоо, технологийн чиглэлээр мэргэжлийн өндөр ур чадвар бүхий хүний нөөцийг нэмэгдүүлэх чиглэлээр тодорхой ажлууд хийгдэж байгаа бөгөөд мэдээлэл технологийн аутсорсингийн хөгжүүлэх зорилгоор олон улсын жишигт нийцсэн мэдээлэл технологийн боловсрол аутсорсингийн төвийг байгуулж Монгол Улсын экспортыг дэмжих зорилготой төсөл хэрэгжүүлж эхлээд байна.

Боловсролын салбарын мэдээлэл технологийн хүртээмжийг нэмэгдүүлж, цахим шилжилтийг хийхэд нийт 172 тэрбум төгрөг, үүнээс боловсролын салбарын нийт 40 мянган багшийг зөөврийн компьютертой болгоход 60 тэрбум төгрөгийн хөрөнгө оруулалт шаардлагатай гэсэн судалгаа гарсан бөгөөд үүнийг Улсын төсвийн хөрөнгөөр бүрэн шийдвэрлэх боломжгүй тул төр, хувийн хэвшлийн түншлэл, гадаад орны олон улсын байгууллагын хөнгөлөлттэй зээл, тусламжийн төсөл хөтөлбөрийн хүрээнд шийдвэрлэх боломжийг судлан эх үүсвэрийг эрэлхийлж байна.

Анхаарал тавьсанд баярлалаа.

**Г.Дамдинням**: Боловсролын яамны мэдээллийг сонсож дууслаа. За асуулт асууж, үг хэлэх гишүүд нэрээ өгнө үү. Цахимаар Улсын Их Хурлын гишүүн Г.Мөнхцэцэг, Улсын Их Хурлын гишүүн Х.Ганхуяг нар өгсөн байна. Танхимаар Ц.Мөнхцэцэг гишүүн. Ц.Мөнхцэцэг гишүүнээс эхэлье.

**Ц.Мөнхцэцэг:** Монгол Улсын боловсролын системийн цахим шилжилт хийх тухай манай яамнаас, за мөн Улсын Их Хуралд шинээр байгуулагдсан Инновац, цахим бодлогын байнгын хороо, Боловсрол, соёл, шинжлэх ухааны байнгын хороо онцгойлон анхаарч байгаа. Тийм учраас Боловсролын яамны энэ цахим шилжилтийн хөтөлбөр, бодлогуудыг маш их дэмжиж байгаа. Энэ 2 жил яах аргагүй Монголын боловсролын салбарт үнэхээр сорилт, тодорхой бэрхшээл учрууллаа. Цаашид бид нар энэ 2 жилээс авсан сургамж, алдаа оноогоо үндэслэж цахим боловсролыг Монголын бүх шатандаа хэрэгжүүлэх, танхимынхтай хослуулах, цаашид цахим сургууль, цахим их, дээд сургуулиуд ч гэсэн байгуулах боломжийг өгч байгаад бид нарын хувьд нэлээн талархаж, тодорхой асуудал бэрхшээл байсныг дурдах нь зүйтэй.

Их, дээд сургуулиуд цахим хичээлээр явсан. Цахим сургалтын үр дүнд оюутнуудын зүгээс харьцангуй гайгүй үнэлгээтэй байгаа. Яг манай ерөнхий боловсролын салбар тэр дундаа бага, дунд ангиудын хувьд ихээхэн хүндрэлтэй тулгарлаа. Сургуулиуд, багш нар маань бүх боломж нөөцөө шавхан энэ 2 жилийн цахим хичээлийг явуулсан. Тэгэхдээ сургалтын үр дүн болон сургалтын хоцролтыг заавал хэлэх ёстой. Тэгээд ирэх жилүүдэд цахим системийн шилжилт дээр нэлээд их өндөр дүнтэй төсвийн хөрөнгө оруулалтыг тавьсан байна. За энэ болгон тооцоололоо хийж байгаа вэ?

Жишээлбэл: Багш нарыг зөөврийн компьютероор хангана гэсэн байгаа. Энэ нь манай багш нарт үнэхээр дэмжлэг болно. Тэгэхдээ зөөврийн компьютерын хангамж тооцоогоо яаж хийж байна. Багш нарын гар дээр байгаа зарим компьютерүүд хуучирсан, гэхдээ программын хувьд шинэчлэл хийх боломжтой байгаад байгаа. Энэ нээлээд өндөр дүнтэй байгаа. Дээрээс нь сургуулиудын багш нарт өгөхөөс гадна дунд сургуулийн хүүхдүүд таблет хичээлд хэрэглэгдэх хямд төсөр, үйлдвэрээс нь авахад маш хямдралтай үнээр авах боломжтой байгаа. Тэгэхээр энэ ажлын тооцоогоо хэр хийсэн бэ? Миний хувьд болон Сүхбаатар дүүрэг, Баянгол дүүргээс сонгогдсон гишүүд мөн Сэлэнгэ аймагт бас Ундрам гишүүн бид нар энэ жилийн цахим шилжилттэй холбогдуулаад бүх дүүргүүд тойргууддаа цахимаар сургалт хийж байна. Систем бол амжилттай нэвтрүүлж байгаа. Тэгэхээр энэ дээр яамны зүгээс тооцооллуудаа хэр хийж байгаа вэ? Зөвхөн багш нарт компьютер өгөөд л энэ болчихгүй өөр юмнууд нэвтрүүлэх шаардлагатай байна.

Энэ багш нарын зөөврийн компьютер болон сургуулийн мэдээлэл зүйн кабинетын шинэчлэл гээд байгаа энэ дээр тооцоогоо хэр хийсэн, ер нь ямар үр дүнд хүрэх вэ? Энэ цахим шилжилтийн үр дүн өндөр төсвийн.../минут дуусав./

**Г.Дамдинням:** Энх-Амгалан дарга хариулах юм уу? Дүнжиннамдаг дарга хариулах юм байна. За энх амгалан дарга 5 дугаар микрофон.

**Ч.Энх-Амгалан:** Мөнхцэцэг гишүүний асуултад хариулъя. Боловсролын цахим шилжилт бол сүүлийн 10 орчим жил манай яамнаас явагдаж байгаа. Тэгэхээр энэ яг томоохон хөрөнгө оруулалт бол анх удаа 2015 онд 25 мянган багшийг шинэ зууны боловсрол төслийн хүрээнд LENOVA брэндийн компьютероор хангаж байсан.

Өнгөрсөн жил Улсын төсөвт бас 4 тэрбум төгрөг, нэмэх нь төслийн хүрээнд 2 тэрбум, 6 тэрбум төгрөгийн хүрээнд 3300 багшийг өнгөрсөн жил компьютероор хангасан байгаа. Ерөнхийдөө 40 гаруй мянган багшийг компьютертой болгоход нийтдээ 60 гаруй тэрбум төгрөг шаардлагатай байгаа. Тэгэхээр энийг үе шаттай бол шийдвэрлэх зайлшгүй шаардлагатай байгаа. Энэ оны хувьд бол мэдээлэл зүйн кабинетыг бид яаман дээр төсөвт багахан хэмжээний төсөв суусан. Тоног төхөөрөмжийн хувьд бол шинээр ашиглалтад орж байгаа сургууль цэцэрлэгийн хүрээнд 15 тэрбум төгрөг тавигдсанаас бид нар энэ жил 19 мэдээлэл зүйн кабинетыг улсын төсвөөр ашиглалтад өгөхөөр энэ оны 8 сард нийлүүлэлтийг нь хийхээр худалдан авах ажиллагаа зарлагдсан байгаа.

**Г.Дамдинням**: Мөнхцэцэг гишүүн тодруулъя.

**Ц.Мөнхцэцэг**: Энэ цахим шилжилтийн мөнгөн дүнгийн төсвийн хамгийн өндөр дүнг эзлээд байгаа энэ бүх багш нарыг зөөврийн компьютер хангана гээд энэ дээр яг аль улсын ямар үзүүлэлттэй компьютер авах гэж үзээд байгаа вэ? Ер нь бол бид нар судалгаа хийхээр яг тухайн үйлдвэрээс нь маш боломжийн үнэтэй, олон тоогоор, тэгээд багш нарт аудит хийгээд явах боломжтой, төсөв систем энэ тэр нь боломжийн сургалтад ашиглахуйц компьютерүүд зөндөө байдаг юм байна. Тэгэхээр зөөврийн компьютерын үзүүлэлт, хаанаас сонгож байгаа вэ гэдгийг тодруулмаар байгаа юм.

**Г.Дамдинням:** Боловсролын яам хэн хариулах юм? Хуягцогт дарга 7 дугаар микрофон.

**О.Хуягцогт:** Мөнхцэцэг гишүүний асуултад хариулъя. Саяын танилцуулсан судалгаанууд бол бид нар урьдчилсан байдлаар хийж, шаардагдах хөрөнгийг тооцоолж байгаа. Энх-Амгалан даргын хэлсэн дээр 2020 онд нийтдээ 3300 ширхэг зөөврийн компьютерыг Улсын төсвийн хөрөнгө оруулалтаар худалдаж авсан. За энэ дээр бол дундаж үзүүлэлтийг бид үндэслэж саяын тооцооллыг хийсэн байгаа.

Гэхдээ цаашид шаардлагатай байгаа нийт 40 орчим мянган багш нараа компьютержуулахад шаардлагатай байгаа хөрөнгийн тооцооллыг энэ дээр үндэслэж хийсэн. Тэгэхээр энэ дээр болбол intel I5 процессортой түүнээс дээш үзүүлэлттэй байх гэсэн шаардлагыг гол нь тавьж байгаа. Гэхдээ зах зээл дээр бол.../минут дуусав./

**Г.Дамдинням:** Хариултыг нь гүйцээлгэе. 7 дугаар микрофонд 1 минут өгье.

**О.Хуягцогт:** Энэ бол зөвхөн жишиг болгож авч байгаа. Зах зээл дээр бол сүүлийн үеийн компьютерүүд таблетууд. Ковидын үеийн нөхцөл байдал бидэнд юуг ойлгуулсан гэхээр теле хичээлээс илүү цахим платформ сургалтын цахим ангиар дамжуулан хичээл сургалтыг явуулах нь илүү үр дүнтэй байна гэсэн судалгааг бол нийт багш нарын дунд явуулсан санал асуулгаар гарсан. Эндээс багш нараас гадна сурагчид бас энэ цахим хичээлд хамрагдах ийм хэрэглэгдэхүүний шаардлага байгаа. Статистикаар 1-12 дугаар ангид 680 гаруй мянган суралцагчид байгаа. Энд бас шаардлагатай төхөөрөмжийн хэрэгцээ бол цаашид хэрэгцээтэй байгаа юм байна. Тэгэхээр энд олноор нийлүүлэгдэх боломжтой сургалтын хэрэгцээг хангах ямар нийлүүлэлтүүд байж болох вэ гэдэг судалгаануудыг бол хийгээд холбогдох үйлдвэрлэгч, нийлүүлэгчтэй санал солилцох уулзалтуудыг хийж байна.

**Г.Дамдинням**: Эрхэм гишүүн Гомпилдоогийн Мөнхцэцэг асуулт асууна.

**Г.Мөнхцэцэг:** Та бүхний амгаланг айлтгая. Боловсролын яамны тайланг сонслоо. Тэгээд 40 мянган багшийг шинээр компьютержуулахад 60 тэрбум төгрөг хэрэгтэй байгаа гэж ойлгож болох уу? За мэдээж цахим боловсрол руу шилжих нь боловсролын салбарын хувьд зайлшгүй нэн чухал хэрэгцээ шаардлага бол байгаа.

Тэгэхээр бид нар багш нараа компьютержуулахаас гадна хөдөө, орон нутагт алслагдсан дүүрэг, суманд сурч боловсорч байгаа хүүхэд багачуудаа бас компьютержуулах шаардлагатай байгаа гэдгийг манай яамныхан ер нь бас харж ойлгож байгаа байх гэж бодож байна. Тэгэхээр саяын цахимаар сургалтаа авч байгаа хүүхдүүдийн хувьд бол хөдөө орон нутагт малчдын хүүхдүүд маш хүнд байгаа. Мэдээж гар утас юмнуудаараа хичээл, сургалтаа авах хэрэгтэй байгаад байдаг. Гэтэл тэр өрхөд бололцооны гар утастай хүн хэд байдаг билээ. Ер нь телевизоргүй айл ч хүртэл байж л байгаа шүү дээ. Тэгэхээр ер нь бол нэн тэргүүнд энэ компьютержуулах гэдэг ажлыг бол цахимжуулах гэдэг тал руугаа урагштай явах шаардлагатай байгаа гэдгийг бол ойлгож байна. Тэгэхээр энэ 40 мянган багшийг 60 тэрбум төгрөг шаардлагатай байгаа гэж ойлгож байгаа нь зөв үү гэж асуух гэсэн юм.

Мөн Энх-Амгалан даргын тайлан дотор сонсогдчихлоо. Бид нар энэ зөвхөн улсын хэмжээнд 19-хөн мэдээлэл зүйн кабинет байгуулах гэж байгаа юм уу? Өнгөрсөн цаг хугацаанд бид нар Говьсүмбэр аймаг дээр Их соёл, Эх үндэс гэж хөтөлбөрийг гишүүн өөрөө санаачлаад хэрэгжүүлээд явсан. Энэ хүрээндээ бид нар Говьсүмбэр аймгийнхаа багш нарыг компьютержуулах, дээр нь мэдээлэл зүйн технологийн 2,3 кабинетыг байгуулаад явчихсан туршлага бидэнд байна. Зөвхөн улсын хэмжээнд 19-хөн мэдээллийн төв байгуулах гэж байгаа үнэхээр харамсалтай байна. Цөөхөн хэмжээний л кабинет байгуулах гэж байна шүү дээ. Энэ бол тийм их зардал гарахааргүй юм байна лээ. Би бас түрүүнд нь байгуулаад явж байсан хүний нүдээр харахад зардал шаардлагатай биш юм байна лээ. Тэгээд энэ дээр бас арай жаахан өргөжүүлэх тал дээр яам өөр эрэлхийлэл хийвэл яасан юм бэ л гэсэн санал байгаад байгаа юм. За тэр 40 мянгын 60 тэрбум гэж ямар тооцоогоор үндэслээд гаргаад ирсэн юм бэ?1 компьютерыг хэдээр бодож гаргаж ирж байгаа юм.

**Г.Дамдинням**: 2 асуулт асууж байгаа юм байна. Хуягцогт дарга 7 дугаар микрофон.

**О.Хуягцогт:** Мөнхцэцэг гишүүний асуултад хариулъя. 1 дүгээр асуулт бол нийтдээ ерөнхий боловсролын сургуулийн 31 мянга, цэцэрлэгийн 9 мянга орчим багш нарыг компьютероор хангахад нийтдээ 40 мянган зөөврийн компьютер шийдвэрлэхэд бид 60 орчим тэрбум төгрөг шаардлагатай байна гэсэн. Энэ бол мөнгийг нь шууд аваад худалдан авалт хийхэд шаардагдаж байгаа төсөв байгаа. 1 сая 500 мянган төгрөгөөр жишиг үнэ тооцож авахад бол жаран тэрбум төгрөг шаардлагатай.

Гэхдээ энэ бол улсын төсөв дээр ийм эх үүсвэр батлагдаагүй, тэгэхлээр энэ асуудлыг яаж шийдвэрлэх вэ гэдэг санхүүжилтийн асуудлыг нь төсөвт дарамт багатай хувилбараар шийдвэрлэх ямар боломж байна гэдэг дээр бол яам нэлээн идэвхтэй дэд сайдаар ахлуулсан ажлын хэсэг гараад ажиллаж байгаа.

Хоёрдугаарт тэр улсын хэмжээнд нийтдээ ковидын үеийн нөхцөл байдлаар бол 170 орчим мянган хүүхэд бол хичээл, сургалтын хоцрогдолд орсон байна. Интернэтгүй, дэд бүтэцгүй алслагдсан сум, орон нутагт отроор явж байгаа малчны, гэр бүлийн хүүхдүүд гээд судалгаанууд гарсан. За энэ дээр бол яамнаас хоцрогдол арилгах 2-3 жилийн төлөвлөгөө баталж хэрэгжүүлэх, нэн шаардлагатай асуудал нь бол хичээл, сургалтдаа хоцрогдол нөхөхөд нь энэ цахим сургалтын хэрэглэгдэхүүн, тэр шаардлагатай байгаа зорилтот бүлгүүдэд бол бас багш нараас гадна шаардлагатай байгаа тооцоо судалгааг хийж энийг шийдвэрлэх арга замыг бол одоо гаргахаар ажиллаж байна. За лабораторийн хувьд бол ер нь судалгаа аваад үзэхээр 2018 оны байдлаар 2018-2019 оны хичээлийн жилийн байдлаар аваад үзэхээр манай 1 компьютер 24-25 суралцагчдын дунд 1 компьютер ноогдож байна гэсэн. Тэгэхлээр энэ сургалтын хэрэглэгдэхүүн компьютер тоног төхөөрөмжийн хэрэгцээ бол маш өндөр байна гэсэн харьцуулсан судалгаа гарсан байдаг. За энэ нь бол хөгжингүй болон энэ хөгжилтэй орнуудад бол 1 хүүхдэд 1 компьютер эсвэл 5 хүүхдийн дунд 1 компьютер байх гэсэн ийм стандарт байдаг юм байна. Гэтэл манайд бол 24-25 хүүхдэд 1 компьютер ноогдож байна гэсэн. Тэгэхээр энэ компьютерын лаборатори мөн байгалийн шинжлэх ухааны лаборатори байгуулах хэрэгцээ бол маш өндөр байгаа гэтэл улсын төсөв дээр салбарын хэмжээнд батлагдаж байгаа хөрөнгө оруулалт бол жил болгон буурсан хасагдсан байгаа. За ингэхээр бид зөвхөн шинээр баригдаж байгаа сургууль, цэцэрлэгийн ширээ, сандал, тоног төхөөрөмжийг авах хэмжээнд л энэ хүрэлцээтэй байгаа. За дээр нь хоол үйлдвэрлэлийн хуулийг хэрэгжүүлэх гал тогооны тоног төхөөрөмж нэмэх нь байгалийн ухааны лаборатори, компьютерын лаборатори, эд нар байгуулах асуудал бол маш тулгамдсан асуудал байгаа. Гэхдээ энийг шийдвэрлэх бас нэг хууль.../минут дуусав./

**Г.Дамдинням:** Эрхэм гишүүн Хассуурийн Ганхуяг асуулт асууна. Онлайнаар.

**Х.Ганхуяг:** Сайн байцгаана уу? Ганц асуулт асуух гэсэн юм. 23 дугаар хороон дээр бага сургууль, цэцэрлэгийн 1 тендер зарлагдаад өмнөх нөгөө концесс гүйцэтгэгч нь маргалдаад байна гээд үндсэндээ сүүлийн 5, 6 сар үргэлжиллээ л дээ. Тэгээд өнгөрсөн 7 хоногт тендерээ задалсан гээд мэдээлсэн. Тэгээд л өнөөдөр бас дахиад л нөгөө айл нь заргалдаад байна гээд л бас тэгээд л зогсонги байдалд орчихсон. Тэгээд яг энэ тендерийнхээ ажлыг хэрхэн яаж цааш нь явуулах вэ? Гол идэвхтэй сезоноо алдчихвал тэгээд энэ чинь яах ёстой юм бэ? Энэ дээр хариу өгөөч ээ. Одоо ингээд нэгэн рүүгээ л явуулаад байх юм. Нэг бол боловсролын яаманд явуулна, нэг бол худалдан авах газар луу явуулна. Дорвитой шийдэж авмаар байна. Тэгээд өмнө нь болохоор энэ асуудал чинь ингээд нөгөө айл нь ажил хийгээгүй юм байна гэдгээ барилга хөгжлийн төвөөр тодорхойлолт нь гаргуулчихсан байдаг. За тэгээд Боловсролын яамнаас шийдвэр гараад худалдан авах руу очсон тэгээд дахиад л гацанг байдалд орчихсон энийг дорвитойхон шиг хариу өгмөөр байна.

**Г.Дамдинням:** Худалдан авах ажиллагааны газрын дарга Улам-Өрнөх 3 дугаар микрофон.Тэр Баянгол дүүргийн 23 дугаар хороон дээр байгаа тендерийн ажил юм байна шүү дээ. Дараа нь Энх-Амгалан дарга бас хариулах юм уу.

**Х.Улам-Өрнөх:** 2021 оны 5 сарын 21-ний 15 цагаас тухайн ажлыг нээсэн. Компани, аж ахуйн нэгж оролцсон. За одоогоор манайх руу албан бичиг ирсэн байгаа нь тухайн барилга баригдах газар нь хувийн компанийн эзэмшилтэй байгаа. Тэр хувийн компани бол тухайн газар дээр концессын гэрээ хэрэгжүүлэх тухай барилгыг барина гэсэн гэрээ байгуулсан байдаг. Тэгэхээр тухайн газрын маргааны асуудлыг шийдэхийн тулд тухайн компани, яам, манайх 3 энэ долоо хоногт уулзалт хийе гэсэн уулзалтыг одоогоор товлочихсон байна. Энэ уулзалтаас бид ямар нэгэн шийдэл, гарцыг гаргах бололцоо байх нь уу? Тэр зүйлийг гаргаад гишүүнд танилцуулъя.

**Г.Дамдинням:** Энэ долоо хоногт шийдэл гарна гэж худалдан авах ажиллагааны газрынхан хүлээж байгаа юм байна. Тавдугаар микрофон. Боловсролын яамны Хөрөнгө оруулалтын газрын дарга Энх-Амгалан.

**Ч.Энх-Амгалан:** Баянгол дүүргийн телевизийн ард байдаг гэр хорооллын дундах ийм газар л даа. Тэгэхээр энэ дээр манай яамнаас өнгөрсөн жил ажлын хэсэг гараад газар дээр нь газрыг нь очиж үзэж танилцсан. Зөвхөн газар шорооны тэгшилгээ хийгдсэн ажил л хийгдсэн байсан. Концессын 23 барилгын асуудал 2019 онд Засгийн газрын тогтоолоор цуцлагдсантай холбоотойгоор улсын төсвөөр санхүүжүүлэхээр хөрөнгө нь 2021 онд суусан. Энэ хүрээндээ эрхэм гишүүний хэлээд байгаагийн дагуу бол бид Төрийн худалдан авах ажиллагааны газарт бас бололцоотой зургийг нь хүргүүлсэн. Улам-Өрнөх даргын ярьж байгаа энэ асуудлын хүрээнд шийдэл гаргах юм бол цаашаа гэрээ байгуулаад явах ийм бүрэн бололцоотой байгаа.

**Г.Дамдинням:** За тэгэхээр асуудал ойрын үед шийдэгдэнэ гэж байгаа юм байна. Ганхуяг гишүүн тодруулах уу. За тэгвэл Гомпилдоогийн Мөнхцэцэг гишүүн тодруулъя гэсэн юм байна. Түрүүн онлайнаар орж ирээд харагдаагүй. Гомпилдоогийн Мөнхцэцэг гишүүнд нэг минут.

**Г.Мөнхцэцэг:** За баярлалаа. Би нэг зүйлийг тодруулах гээд байсан юм л даа. Улсын хэмжээнд 19 мэдээлэл технологийн лаборатори юм уу, аль эсвэл кабинет юм уу? Энийг ойлгосонгүй. Кабинет, лаборатори 2 нь өөрөө бас ялгаатай байгаа байх. Тэгэхээр кабинет бол 1 сургууль дээр байгуулах хэмжээний зардал бол тийм их өндөр биш. Энэ 19 гэдэг тоо бол бараг нэг аймгийн сургуулиудад байгуулагдах байгаа учраас улсын хэмжээнд гэхээр ойлгохгүй байна л даа. Лаборатори гэдэг нь яг ямар хэлбэртэй, ямар бүтэцтэй байхыг хэлж байгаа юм бэ? Энэ тухай асууж тодруулах гэж байсан юм.

**Г.Дамдинням:** За тавдугаар микрофон. Энх-Амгалан дарга.

**Ч.Энх-Амгалан:** Гишүүний асуултад хариулъя. Тэгэхээр өнгөрсөн жил бол боловсролын сайдын багцад 30 тэрбум төгрөгийн тоног төхөөрөмж, тавилга, тоног төхөөрөмж сууж байсан бол, энэ жил 2021 онд 50 хувиар буурч 15 тэрбум төгрөг болж буурсан. За энэ нь бол шинээр ашиглалтад орж байгаа сургууль, цэцэрлэгийн тавилга, эд хогшлоос авхуулаад нийтдээ 30 гаруй нэр төрлийн гол нэрийн бараа бүтээгдэхүүнийг нийлүүлдэг. Тэгэхээр бид нар бол хамгийн эхний ээлжинд хүүхдүүдийг суух сандал, ширээ сандалтай, багш нарын суух ширээ сандалтай болох эхний зорилтоо энэ жил явуулж байгаа. Мэдээлэл зүйн кабинет. Энэ бол нийтдээ мэдээлэл зүйн кабинет юм байгаа юм. Нэг кабинет нь 25 хүүхдээр тооцож үндсэндээ 500 орчим компьютер энэ жил нийлүүлэгдэнэ. Энэ бол кабинетаар тооцогдож байгаа гэж ойлгож болно.

**Г.Дамдинням:** За гишүүд бас энэ цахим шилжилттэй холбоотой асуулт дээр нэлээн анхаарал тавьж байгаа. Цар тахалтай холбоотойгоор бид нар бас энэ онлайн цахим хэлбэрийн сургалтын орчныг бүрдүүлээд үүнийгээ хуулийн хүрээнд бас зөвшөөрдөг асуудлыг шийдье гэж ярьж байгаа. Боловсролын тухай багц хууль, Боловсролын яам, Засгийн газар дээр бэлтгэгдээд явж байгаа. Энэ хүрээнд одоо эрх зүйн зохицуулалт шийдэгдэх байх. Удахгүй. Тэгэхээр үүний хэрэгжилт дээр манай боловсролын яамны нөхдүүд, хөрөнгө оруулалтынхан, IT-ийн нөхдүүд, тэгээд энэ сайд, дэд сайд, энэ боловсролын яамны хүмүүс маань бас санал санаачилгатай ажиллаж, гадна дотнын эх үүсвэрүүдийг энэ чиглэл рүү бас нэлээн хандуулах тал дээр анхаарч ажиллаарай. За тэгэхээр одоо асуулт асууж үг хэлж дууслаа. За холбогдсон сая Байнгын хороонд танилцуулагдсан худалдан авах ажиллагаатай холбоотой нэгдүгээр асуудал. Боловсролын яамны худалдан авах ажиллагааны төлөвлөгөө, хөрөнгө оруулалттай холбоотой асуудлууд дээр Төсвийн байнгын хорооны дарга Ч.Хүрэлбаатартай урьдчилан тохирсны дагуу Боловсрол, соёл шинжлэх ухаан, спортын байнгын хороо Улсын Их Хурлын Төсвийн байнгын хороо хамтарсан худалдан авах ажиллагаа, хөрөнгө оруулалтын ажлыг эрчимжүүлэх чиглэлд салбарын чиглэлд ажиллах хамтарсан Байнгын хорооны ажлын хэсэг байгуулагдаж ажиллана. Ингэж үзэж байгаа учраас ажлын хэсэг байгуулах тогтоол гаргана. Ажлын хэсэг байгуулах тогтоолыг би та бүхэнд танилцуулъя. Тэгээд энэ тогтоолын төслөө Төсвийн байнгын хороонд хүргүүлээд энэ ажил үргэлжлээд явна. Ер нь болбол энэ хөрөнгө оруулалт, худалдан авалттай холбоотой асуудлууд дээр ялангуяа саатаад байгаа хэд хэдэн томоохон асуудлуудыг дурдаад байгаа юм. Нэгдүгээрт бараа материалын үнийн өсөлт, Хоёрдугаарт норм нормативын өөрчлөлт, Засгийн газар дээр хийгддэг үнэлгээ, Гуравдугаар асуудал энэ газартай холбоотой ялангуяа Улаанбаатар хотод байгаа, тэгээд төв суурин газрууд Дархан-Уул аймаг, Эрдэнэт гээд энэ газруудад бас ялгаагүй ийм асуудлууд тулгардаг. Тэгээд үүнтэй холбоотой асуудлууд байгаа юм байна. Тэгээд энэ чиглэлд аймаг, орон нутаг, Засгийн газартай хамтарч ажиллах чиглэлд та бүгдэд бас гарц гаргалгаа гаргах чинь 2 Байнгын хорооноос хамтарсан ажлын хэсэг бол тус том болоод ажиллах ёстой.

Монгол Улсын Их Хурлын Байнгын хорооны тогтоол 2021 оны 5 дугаар сарын 25-ны өдөр хамтарсан ажлын хэсэг байгуулах тухай

Монгол Улсын Их Хурлын тухай хуулийн 39 дүгээр зүйлийн 39.14 дэх хэсгийг үндэслэн Боловсрол соёл, шинжлэх ухаан, спортын байнгын хороо болон Төсвийн байнгын хорооноос тогтоох нь:

Нэг.Боловсрол, соёл, шинжлэх ухаан, спортын салбарын төсвийн хөрөнгө оруулалтаар хийгдэх худалдан авах ажиллагааны явцыг эрчимжүүлэх болон цаашид тус салбарт шаардагдаж байгаа хөрөнгө оруулалтын талаар санал, дүгнэлт гаргах, шийдвэрийн төсөл боловсруулах үүрэг бүхий Төсвийн байнгын хороотой хамтарсан ажлын хэсгийг дараах бүрэлдэхүүнтэй байгуулсугай.

Ажлын хэсгийн ахлагчаар Улсын Их Хурлын гишүүн Хассуурийн Ганхуяг, Ажлын хэсгийн гишүүдээр Улсын Их Хурлын гишүүн Пүрэв-Очирын Анужин, Улсын Их Хурлын гишүүн Төмөртогоогийн Энхтүвшин, Улсын Их Хурлын гишүүн, Боловсрол, шинжлэх ухааны сайд Лувсанцэрэнгийн Энх-Амгалан, Амгалангийн Адьяасүрэн гишүүн, Ганибалын Амартүвшин гишүүдийг оролцуулаад Төсвийн байнгын хорооны гишүүд бас энэ дээр нэмэгдэх байх. Ингээд ажлын хэсэг манай Байнгын хорооноос саналаа Төсвийн байнгын хороо руу явуулна.

Хоёр.Ажлын хэсэгт мэргэжил арга зүйн зохион байгуулалтын туслалцаа үзүүлэх дэд хэсгийг дараах бүрэлдэхүүнтэй байгуулсугай. гээд энэ тогтоолын төслийг танилцуулж байна. За ингээд тогтоолын төсөлтэй холбоотой асуулт, санал байна уу? Амартүвшин, Мөнхбат гишүүд тогтоолын төслийг бол дэмжиж байгаа юм байна. Тэгэхээр эхний ээлжид тогтоолын төсөл, тогтоолын төсөлтэй холбоотой асуулт хариулт, санал Г.Мөнхцэцэг гишүүн үү? За Г.Мөнхцэцэг гишүүн.

**Г.Мөнхцэцэг:** Тогтоолын төслийг бас дэмжиж байна. Энэ ажлын хэсэгт нэмж нэр оруулж болж байгаа бил үү. Би хөдөө, орон нутагт ажиллаж байгаа. Тэр болгон сүлжээтэй газар ороогүй учраас нэрээ оруулах гэж санал бичиж байсан чинь амжсангүй ээ. Нэр оруулж нэмж оруулах боломж байгаа болов уу?

**Г.Дамдинням**: За байлгүй яах вэ. Гомпилдоогийн Мөнхцэцэг гишүүнийг нэмээд оруулчихъя. За одоо тогтоолын төсөлтэй холбоотой санал хураалт явна. За гишүүд бэлэн байгаараа эхний ээлжид бүртгэлийн санал хураалт явуулъя. За Ж.Мөнхбат гишүүн, Ганибалын Амартүвшин гишүүн, Цэрэнжамцын Мөнхцэцэг гишүүд бол дэмжиж байгаа. Тийм гэдгээ хэлж байна. Тэгэхээр нийт дүнгээрээ хэд болно гэсэн үг үү? Энэ энэ бүртгэлийн санал хураалт шүү дээ. Анужин гишүүн ирцдээ ороогүй байна гэж байна. Ганхуяг гишүүн, Аубакир гишүүн, Амартүвшин гишүүн, Мөнхбат гишүүн, Ц.Мөнхцэцэг гишүүн нарыг ирцэд оруулаарай. За гишүүдийн ирцэд оруулсан уу, техникийн асуудлаа шийдчихсэн үү. Боловсрол, соёл, шинжлэх ухаан, спортын байнгын хороо, Төсвийн байнгын хорооны хамтарсан Улсын төсвийн хөрөнгө оруулалтаар хийгдэж байгаа Боловсрол, соёл, шинжлэх ухаан, спортын салбарын хөрөнгө оруулалт, түүний худалдан авалтын ажлыг эрчимжүүлэх чиглэлд байгуулагдах ажлын хэсгийг байгуулах тухай тогтоолын төслийг баталъя гэсэн гишүүд саналаа өгнө үү. Санал хураалт. Цахимаар Хассуурийн Ганхуяг , Мөнхбат гишүүн, Мөнхцэцэг гишүүн, Амартүвшин гишүүд дэмжсэн санал өгсөн байгаа. Ингээд 8 гишүүн дэмжиж тогтоолын төсөл батлагдлаа.

Танилцуулга хийсэн Төрийн худалдан авах ажиллагааны газар болон Боловсрол, шинжлэх ухааны яамны ажлын хэсгийн гишүүдэд баярлалаа. За мөн бас Соёлын яамнаас соёлын сайд бас цахимаар оролцож байгаа юм байна. Ажлын хэсгийн гишүүд явж болно.

**За дараагийн асуудалдаа оръё. Ерөнхий боловсролын сургуулийн хоол үйлдвэрлэл үйлчилгээний тухай хуулийн хэрэгжилтийг шалгаж санал, дүгнэлт гаргах, шийдвэрийн төсөл боловсруулах үүрэг бүхий ажлын хэсгийн тайлан болон Байнгын хорооны тогтоолын төслийг Улсын Их Хурлын гишүүн, ажлын хэсгийн ахлагч Пүрэв-Очирын Анужин танилцуулна**. Анужин гишүүн микрофон.

**П.Анужин:** За баярлалаа. Монгол Улсын Их Хурлын 2019 оны хаврын хаврын чуулганаар Ерөнхий боловсролын сургуулийн хоол үйлдвэрлэл, үйлчилгээний тухай хуулийг баталсан. За энэ хуулийн хэрэгжилттэй холбоотойгоор Улсын Их Хурлын Боловсрол, соёл, шинжлэх ухаан, спортын байнгын хорооны 2021 оны 3 дугаар тогтоолоор байгуулагдсан Ерөнхий боловсролын сургуулийн хоол үйлдвэрлэл, үйлчилгээний тухай хуулийн хэрэгжилтийг шалгаж санал, дүгнэлт гаргах, шийдвэрийн төсөл боловсруулах үүрэг бүхий ажлын хэсгийн танилцуулгыг хийе.

Улсын Их Хурлын Боловсрол, соёл, шинжлэх ухаан, спортын байнгын хорооны 2021 оны 3 тоот тогтоолоор Ерөнхий боловсролын сургуулийн хоол, үйлдвэрлэл, үйлчилгээний тухай хууль болон хууль хэрэгжүүлэх зарим арга хэмжээний тухай Монгол Улсын Их Хурлын 2019 оны 53 дугаар тогтоолын хэрэгжилтийг шалгаж санал, дүгнэлт гаргах, шийдвэрийн төсөл боловсруулах үүрэг бүхий ажлын хэсгийг байгуулсан бөгөөд ажлын хэсгийн ахлагчаар Улсын Их Хурлын гишүүн П.Анужин миний бие ажиллалаа. Ажлын хэсэгт мэргэжил, арга зүйн зөвлөгөө үзүүлэх санал, дүгнэлтийн төсөл боловсруулах дэд ажлын хэсгийн бүрэлдэхүүнд Боловсрол соёл, шинжлэх ухаан, спортын байнгын хороо, Улсын Их Хурлын Тамгын газрын Хяналт шалгалт, үнэлгээний газар, Боловсрол, шинжлэх ухааны яам, Сангийн яам, Хүнс, хөдөө аж ахуйн яам, Эрүүл мэндийн яам, Мэргэжлийн хяналтын ерөнхий газар, Үндэсний аудитын газар, нийслэлийн Боловсролын газар, Шинжлэх ухаан, технологийн их сургуулийн холбогдох албан тушаалтнууд оролцлоо.

Тус ажлын хэсэг ерөнхий боловсролын сургуулийн хоол үйлдвэрлэл, үйлчилгээний тухай хуулийн хэрэгжилт, тулгамдаж буй асуудлын талаар Боловсрол шинжлэх ухааны яам, нийслэлийн төр захиргааны байгууллагын удирдлагууд болон хүнс үйлдвэрлэгчдийн төлөөлөлтэй 2021 оны 5 дугаар сарын 5, 21, 24-ний өдрүүдэд тус тус цахим хэлбэрээр хуралдаан зохион байгуулж, санал солилцлоо.

Мөн ажлын хэсэг 2021 оны 5 дугаар сарын 12-ны өдөр нийслэлийн ерөнхий боловсролын 14, 79 дүгээр сургууль, 2021 оны 5 сарын 19-ний өдөр ерөнхий боловсролын 25, 58 дугаар сургуулийн хоол үйлдвэрлэл, үйлчилгээ явуулж байгаа орчин нөхцөл, тоног төхөөрөмж, хоолны газрын үйл ажиллагаатай газар дээр нь очиж танилцсан. Сургуулийн удирдлага болон холбогдох ажилтнуудтай уулзаж хуулийн хэрэгжилтэд тулгамдаж буй асуудлаар саналыг нь сонслоо.

Ажлын хэсэг ерөнхий боловсролын сургуулийн хоол үйлдвэрлэл, үйлчилгээний тухай хуулийн хэрэгжилтийн явц тулгамдаж буй дараах асуудлыг тоймлон танилцуулж байна.

Нэг.Ерөнхий боловсролын сургуулийн хоол үйлдвэрлэл, үйлчилгээний тухай хуулийн хэрэгжилтийн өнөөгийн байдал, ерөнхий боловсролын сургуулийн хоол үйлдвэрлэл, үйлчилгээний тухай хуулийг хэрэгжүүлэхэд сургуулийн хоол, үйлдвэрлэл, үйлчилгээний газрын стандартыг шаардлагад нийцүүлэх, зориулалтын тоног төхөөрөмжөөр хангах, хоол зүйч, тогооч зэрэг мэргэжлийн хүний нөөцийг бэлтгэх, 1 хүүхдэд ногдох хоолны зардлын нормативыг нэмэгдүүлэх, хүнсний хангамжийн тогтолцоог бэхжүүлэх гэсэн 4 багц асуудлын хүрээнд зардал, санхүүжилтийг шийдвэрлэх шаардлагатай байна. Ерөнхий боловсролын 235 сургуулийн хоолны газрыг стандартын шаардлагад нийцүүлэн засварлахад 22.9 тэрбум төгрөг, 488 сургуулийг хоол үйлдвэрлэлийн зориулалтын тоног төхөөрөмжөөр бүрэн хангахад 22.4 тэрбум төгрөг, ерөнхий боловсролын сургуулийн хоол үйлдвэрлэлийн газарт өнөөдрийн байдлаар 5 хоол зүйч, 1111 тогооч, 303 туслах ажилтан ажиллаж байна. Аймаг, нийслэлийн Боловсролын газарт хуулийн хэрэгжилтийг хангуулах, тухайн орон нутгийн хэмжээнд сургууль, цэцэрлэгийн хүүхдийн хоол хүнсний шим тэжээлд хяналт тавих, удирдлага арга зүйгээр хангах, хоол зүйчийн орон тоог бий болгох, 2021 оны 9 сараас 12 дугаар сарыг дуустал цалингийн зардалд 121.1 сая төгрөг, 2022 онд 363.3 сая төгрөг, 1 хүүхдэд хоолны зардлын нормативыг тогтооход өнөөгийн түүхий эд, бүтээгдэхүүний үнэ өртөгт тулгуурлан тооцоолоход мянга 1800-2130 төгрөг болохоор байна. Тиймээс хуулийн хэрэгжилтийг хангах зорилгоор 2021 оны 9 дүгээр сараас бага ангийн сурагчдын хоолны зардлыг 1500 төгрөг болгон нэмэгдүүлэхэд 2021 онд нэмэлтээр 17.8 тэрбум төгрөг, ерөнхий боловсролын сургуулийн үдийн хоолны түүхий эд, бүтээгдэхүүнийг хагас боловсруулсан бэлдэц байдлаар нийлүүлэхэд орон нутгийн онцлогт тохирсон хүнсний хангамжийн системийг хэрэгжүүлэх шаардлагатай байна.

Хоёр.Нийслэлийн зарим сургуулийн хоол үйлдвэрлэл, үйлчилгээ явуулж байгаа орчин нөхцөл, тоног төхөөрөмж, үйл ажиллагаатай танилцсан байдлыг танилцуулъя. Ажлын хэсэг Улсын төсвийн хөрөнгө оруулалт болон олон улсын зарим байгууллагын санхүүжилтээр байгуулагдсан сургуулийн хоолны газар болон түрээсийн үйлчилгээтэй сургуулийн хоолны газрын үйл ажиллагаатай газар дээр нь ажиллан, үйл ажиллагаатай нь танилцсан. Эдгээр сургуулиуд нь Засгийн газраас тогтоосон нэг хүүхдэд ноогдох үдийн цайны норматив зардал болох 900 төгрөгт багтаан хүүхдэд хэрэгцээт шим тэжээлтэй хоолоор үйлчлэхэд анхаарч ажиллаж байгаа хэдий ч хуулийг хэрэгжүүлэхэд дараах нийтлэг, тулгамдсан асуудал байгаа нь харагдаж байна. Үүнд зориулалтын бус хоолны газрыг өргөтгөн засварлах, хооллох танхимыг стандартын шаардлагад нийцүүлэн төлөвлөн барих зайлшгүй шаардлага харагдаж байна. Суралцагчдад, чанар, стандарт, эрүүл ахуйн шаардлага хангасан хоол хүнсээр үйлчлэх түрээслэгчийг нээлттэй сонгон шалгаруулдаг хэдий ч тухайн шалгарсан аж ахуйн нэгж нь сургууль өөрөө үдийн цай, үйлчилгээ үзүүлж буй сургуулиудтай харьцуулахад үдийн цайны чанар, хүртээмж зарцуулагдаж байгаа төсвийн хувьд тун бага байна. Сургуулийн хоолны газрын талбайн түрээсийн 40 хувийн орлого нь сургуульд, 60 хувийн түрээсийн орлогыг нийслэлийн Өмчийн ашиглалт, удирдлагын газрын дансанд төвлөрч төсвийн орлогыг бүрдүүлдэг. Сургуульд ажиллаж буй хоол зүйчийн, цалингийн сүлжээ шатлал тодорхойгүй, тогоочийн цалин бага зэрэг шалтгаанаар ур чадвартай, мэргэшсэн тогооч, хоол зүйч нар тогтвортой ажиллахгүй байна. Тогтмол үнээр хүнсний бүтээгдэхүүн нийлүүлэгдэх боломж маш ховор байна. Сургуулийн төсөвт хоолны газрын тоног төхөөрөмжийн засвар үйлчилгээ угаалга, цэвэрлэгээ, ариутгалын бодисын зардлын ангилал байдаггүй зэрэг юм.

Гурав.Үдийн хоолны үйлчилгээнд шилжүүлэх ажлын хүрээнд 2021 оны төсөвт нэмж шаардагдах зардал. Ерөнхий боловсролын сургуулийн хоол үйлдвэрлэл, үйлчилгээний тухай хуулийг хэрэгжүүлэхэд эхний байдлаар 2021 оны хичээлийн жилд дараах 4 арга хэмжээнд нийт 23.7 тэрбум төгрөг шаардлагатай байна. Үүнд бага ангийн сурагчдын 1 хүүхдэд ноогдох хоолны зардлыг 1500 төгрөгөөр тогтооход 17.8 тэрбум төгрөг, орон нутгийн боловсролын газар, хэлтэст ажиллах 30 албан хаагчийн цалингийн зардалд 117.2 сая төгрөг, хоол үйлдвэрлэл, үйлчилгээний технологи ч хүнсний мэргэжилтэн эмчийг хоол зүйчээр мэргэшүүлэх, хөрвүүлэх, дунд хугацааны сургалтын зардалд 1.8 тэрбум төгрөг, шинээр хоолны газар барих, тоног төхөөрөмж нийлүүлэх болон ажиллах хүний нөөцийн зардалд 4.8 тэрбум төгрөг шаардлагатай байна. Ажлын хэсгээс бид дараах санал дүгнэлтийг гаргаж байна.

Улсын Их Хурлын Боловсрол, соёл, шинжлэх ухаан, спортын байнгын хорооны 2021 оны 3 тоот тогтоолоор байгуулагдсан Ерөнхий боловсролын сургуулийн хоол үйлдвэрлэл, үйлчилгээний тухай хууль болон хууль хэрэгжүүлэх зарим арга хэмжээний тухай Монгол Улсын Их Хурлын 2019 оны 53 дугаар тогтоолын хэрэгжилтийг шалгаж санал, дүгнэлт гаргах, шийдвэрийн төсөл боловсруулах үүрэг бүхий ажлын хэсэг хуулийн хэрэгжилтийг шалгаж, холбогдох байгууллагын үйл ажиллагаатай танилцаж, дараах санал дүгнэлтийг гаргаж байна.

Нэг.Коронавируст халдварт ковид-19 цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуулийн 7 дугаар зүйлийн 7.1.2-т “цар тахлын үед иргэний эрүүл мэнд, орлогыг хамгаалах, ажлын байрыг хадгалах, эдийн засгийг идэвхжүүлэх, эрүүл мэндийн тусламж, үйлчилгээ үзүүлэх, хорио цээрийн болон хязгаарлалтын дэглэмд шаардлагатай санхүүжилтийг шийдвэрлэх зорилгоор жилийн батлагдсан төсвийн нийт зарлагын хэмжээг нэмэгдүүлэхгүйгээр төсвийн ерөнхийлөн захирагч хооронд хөрөнгийн болон урсгал зардал хооронд төсвийн зохицуулалт хийх” гэсэн заалтыг үндэслэн ерөнхий боловсролын сургуулийн хоол үйлдвэрлэл, үйлчилгээний тухай хуулийг хэрэгжүүлэх хүрээнд 2021 оны хичээлийн жилд шаардагдах 23.7 тэрбум төгрөгийг шийдвэрлэх,

Хоёр.Ерөнхий боловсролын сургуулийн хоол, үйлдвэрлэл, үйлчилгээний тухай хуулийг хэрэгжүүлэхэд шаардагдах төсөв, санхүүжилтийг 2022 оны улсын хөгжлийн жилийн төлөвлөгөөнд тусгах, байрыг стандарт, техникийн зохицуулалт нийцүүлэн засварлах, өргөтгөх, шинээр барих стандартын шаардлага хангасан зориулалтын тоног төхөөрөмж зэрэг үүнд багтаж байгаа болно.

Гурав.Мэргэжлийн хүний нөөц. Үүнд хоол зүйч, тогооч орж байгаа мэргэжлийн хүний нөөцийг бэлтгэх, чадваржуулах, мэргэжил дээшлүүлэх тогтолцоог бүрдүүлж цалин хөлс, нийгмийн баталгааг хангах, дэмжлэг үзүүлэх асуудлаар эрх зүйн орчныг боловсронгуй болгох

Дөрөв.Сургуулийн хоол үйлдвэрлэлийн газрын түрээсийн орлогыг тухайн сургуулийн хоол үйлдвэрлэл, үйлчилгээний байрны засвар үйлчилгээ, тоног төхөөрөмжид зарцуулах эрх зүйн орчныг бүрдүүлэх.

Тав.Сургуулийн нэг хүүхдэд ноогдох үдийн хоолны зардлын нормативыг, хүн амын зохистой хооллолтын талаарх зөвлөмжид заасан хэмжээ, инфляцын түвшинтэй уялдуулан шинэчлэн батлах.

Зургаа.Орон нутгийн болон үндэсний үйлдвэрлэлийг дэмжсэн аюулгүй хүнсний ханган нийлүүлэлтийн тогтолцоог бий болгох, хоол үйлдвэрлэлд хэрэгцээт хүнсний бүтээгдэхүүнийг худалдан авах ажиллагааг ерөнхий гэрээний дагуу зохион байгуулах.

Долоо.Хүн амыг хоол, шим тэжээлийн мэдлэг ойлголттой болох чиглэлээр сургалт, сурталчилгааны ажил өргөжүүлэх зэрэг асуудлыг шийдвэрлэх талаар Монгол Улсын Засгийн газарт чиглэл өгөх тус Байнгын хорооны тогтоолын төслийг боловсруулан танилцуулж байна. Хуралдаанаар хэлэлцүүлж өгч батлахыг та бүхнээсээ хүсье. Баярлалаа.

**Г.Дамдинням:** Анужин гишүүнд баярлалаа. Ажлын хэсгийн ахлагч их санал санаачилгатай манай энэ шинэ хуулийн төсөл дээр нэлээн сайн хэрэгжилт дээр нь ажилласан ажлын хэсгийн дэд хэсгийн гишүүдийг танилцуулъя Байнгын хорооны хуралдаанд оролцох албан тушаалтнуудыг О.Хуягцогт Боловсрол, шинжлэх ухаан яамны Төрийн захиргаа удирдлагын газрын дарга, Ч.Энх-Амгалан Боловсрол, шинжлэх ухааны яамны Хөрөнгө оруулалтын газрын дарга, Т.Түмэнжаргал Боловсрол шинжлэх ухааны яамны Суралцагчийн, хоол үйлдвэрлэлийн хэлтсийн дарга, Б.Дуламханд Боловсрол, шинжлэх ухааны яамны Сургуулийн хоол үйлдвэрлэл үйлчилгээний бодлого стандарт, хэрэгжилт хариуцсан ахлах мэргэжилтэн гэсэн ийм 4 хүн байна. За ажлын хэсгийн тайланг танилцууллаа. Ажлын хэсгийн тайлантай холбогдуулаад асуулт асууж, үг хэлэх гишүүд байвал нэрээ өгнө үү. Цахим дээр байна уу? За үг хэлж, асуулт асуух гишүүд алга. Ажлын хэсгээс Ерөнхий боловсролын сургуулийн хоол, үйлдвэрлэл, үйлчилгээний тухай хуулийн хэрэгжилт, хууль хэрэгжүүлэх зарим арга хэмжээний тухай Улсын Их Хурлын 53 дугаар тогтоолын хэрэгжилтийг хангах талаар Засгийн газарт чиглэл өгөх тухай Байнгын хорооны тогтоол боловсруулсан байна. Тэгээд тогтоолын төсөлд Байнгын хорооны гишүүдээс гаргасан саналыг тусган батлах нь зүйтэй гэж үзэж байна. Тэгэхээр Байнгын хорооны тогтоолын төслийг та бүхэнд танилцуулъя.

Боловсрол, соёл, шинжлэх ухаан, спортын байнгын хорооны тогтоол. 2021 оны 5 дугаар сарын 25-ны өдөр.Ерөнхий боловсролын сургуулийн хоол үйлдвэрлэл, үйлчилгээний тухай хуулийн хэрэгжилтийг хангах зарим арга хэмжээний тухай Монгол Улсын Их Хурлын тухай хуулийн 25 дугаар зүйлийн 25.6 дахь хэсэг, коронавирус халдвар ковид-19 цар тахлаас урьдчилан сэргийлэх, тэмцэх, нийгэм, эдийн засгийн засагт үзүүлэх сөрөг нөлөөллийг бууруулах тухай хуулийн 7 дугаар зүйлийн 7.1.2 дахь заалт, ерөнхий боловсролын сургуулийн хоол, үйлдвэрлэл, үйлчилгээний тухай хууль болон хууль хэрэгжүүлэх зарим арга хэмжээний тухай Монгол Улсын Их Хурлын 2019 оны 53 дугаар тогтоолын хэрэгжилтийг шалгаж, холбогдох байгууллагын үйл ажиллагаатай танилцсан ажлын хэсгийн санал, дүгнэлтийг үндэслэн Монгол Улсын Их Хурлын Боловсрол соёл, шинжлэх ухаан, спортын байнгын хорооноос тогтоох нь

Нэг.Дараах арга хэмжээг авч хэрэгжүүлэхийг Монгол Улсын Засгийн газарт чиглэл болгосугай. 2021-2022 оны хичээлийн жилээс эхлэн бага ангийн суралцагчдыг өдрийн хоолны үйлчилгээнд хамруулах хүрээнд.

1.1.Сургуулийн нэг хүүхдэд ноогдох үдийн хоолны зардлын нормативыг хүн амын зохистой хооллолтын талаарх зөвлөмжид заасан хэмжээ, инфляцын түвшинтэй уялдуулан шинэчлэн баталж 2021-2022 оны хичээлийн жилээс эхлэн хэрэгжүүлэхэд шаардагдах хөрөнгийг шийдвэрлэх.

1.2.Ерөнхий боловсролын сургуулийн хоол үйлдвэрлэл, үйлчилгээний байрыг стандарт, техникийн зохицуулалтад нийцүүлэн шинээр барих, засварлах, өргөтгөх болон стандартын шаардлага хангасан зориулалтын тоног төхөөрөмжөөр хангахад шаардагдах зардлыг шийдвэрлэх.

1.3.Нийслэлийн болон орон нутгийн боловсролын асуудал эрхэлсэн нутгийн захиргааны байгууллагууд, сургуулийн хоол үйлдвэрлэл, үйлчилгээний бодлогыг хэрэгжүүлэх ажлыг хариуцсан орон тоог бий болгож, цалин хөлсний асуудлыг шийдвэрлэх.

1.4.Мэргэжлийн хүний нөөц, хоол зүйч, тогоочийг бэлтгэх, чадавхжуулах болон мэргэжил дээшлүүлэх тогтолцоог бүрдүүлэх, тэдгээрийн цалин хөлс, нийгмийн баталгааг хангах, дэмжлэг үзүүлэх асуудлаар эрх зүйн орчныг боловсронгуй болгох санал боловсруулж, холбогдох хууль, тогтоолын төслийг Улсын Их Хуралд өргөн мэдүүлэх.

1.5.Энэ тогтоолын төслийн 1.1, 1.2, 1.3, 1.4 дэх дэд заалтад заасан арга хэмжээг хэрэгжүүлэхтэй холбоотой төсөвт нэмж шаардагдаж байгаа зардлыг холбогдох төсвийн ерөнхийлөн захирагч нарын 2021 онд батлагдсан төсөвт зохицуулалт хийх замаар шийдвэрлэх. Хууль, тогтоолын хэрэгжилтийг эрчимжүүлэх хүрээнд

1.6.Монгол Улсын Засгийн газрын 2021 оны 1 дүгээр сарын 20-ны өдрийн 18 дугаар тогтоолын хавсралтаар баталсан Ерөнхий боловсролын сургуулиудыг үдийн хоол үйлдвэрлэлд үе шаттайгаар хамруулах тухай ажлын төлөвлөгөөг хэрэгжүүлэхэд шаардагдах төсөв, санхүүжилтийн эх үүсвэрийг 2022 оны улсын хөгжлийн жилийн төлөвлөгөөнд тусган батлуулах.

1.7.Төрийн болон орон нутгийн өмчит сургуулийн хоол үйлдвэрлэлийн зориулалт бүхий талбайг бусдад ашиглуулсан төлбөрөөс төвлөрүүлэх орлогыг 100 хувь тухайн сургуулийн хоол үйлдвэрлэл, үйлчилгээний байрны засвар, тоног төхөөрөмжид зарцуулах эрх зүйн орчныг бүрдүүлж, хэрэгжилтийг ханган ажиллах.

1.8.Багш ажилчид, эцэг эх, асран хамгаалагчийн хоол, шим тэжээлийн ойлголт, мэдлэгийг дээшлүүлэх чиглэлээр сургалт, сурталчилгааг өргөжүүлэн өргөжүүлэх талаар арга хэмжээний санал боловсруулж хэрэгжүүлэх.

1.9.Ерөнхий боловсролын сургуулийн хоол үйлдвэрлэл, үйлчилгээний өнөөгийн нөхцөл байдалд мэргэжлийн байгууллагаар үнэлгээ хийлгэж, санал, дүгнэлтийг улсын хэмжээнд нэгтгэн гаргаж, цаашид үүсэж болох эрсдэлийг урьдчилан сэргийлэх чиглэлээр авч хэрэгжүүлэх арга хэмжээний төлөвлөгөө боловсруулж, хэрэгжилтийг хангах.

1.10.Орон нутгийн болон үндэсний үйлдвэрлэлийг дэмжсэн аюулгүй хүнсний ханган нийлүүлэлт хийх тогтолцоог бий болгох сургуулийн хоол үйлдвэрлэлд ашиглах хүнсний тухай эд бүтээгдэхүүн, хүнсний түүхий эд, бүтээгдэхүүн худалдан авах ажиллагааг ерөнхий гэрээний дагуу зохицуулах, зохион байгуулах ажлыг эхлүүлэх.

1.11.2022 оноос эхлэн хуулийн хэрэгжилтэд шаардагдах урсгал болон хөрөнгө оруулалтын зардлыг Улсын төсөвт бүрэн тусгах аж ахуйн нэгж, байгууллагын хандив, олон улсын байгууллага, гадаад орнуудын буцалтгүй тусламжийн хүрээнд хууль тогтоомжид заасны дагуу шийдвэрлэх

Хоёр.Энэ тогтоолын хэрэгжилтийн тайланг Монгол Улсын Их Хурлын Боловсрол соёл, шинжлэх ухаан, спортын байнгын хороонд 2021 оны 8 дугаар сарын 15-ны дотор танилцуулгыг Монгол Улсын Засгийн газар Л.Оюун-Эрдэнэд даалгасугай.

Гурав.Тогтоолын хэрэгжилтэд хяналтад тавьж ажиллахыг Монгол Улсын Их Хурлын Боловсрол соёл, шинжлэх ухаан, спортын байнгын хорооны ажлын хэсэг П.Анужинд даалгасугай. Боловсрол соёл шинжлэх ухаан, спортын байнгын хорооны дарга Дамдинням гэсэн тогтоолын төсөл байна.

За тогтоолын төсөлтэй холбоотой асуулт, санал байвал гишүүд өгнө үү. Цахимаар байна уу? Танхимаар Анужин гишүүн. Анужин гишүүнд.

**П.Анужин:** За баярлалаа. Ажлын хэсэг байгуулагдаж, ажиллах хугацаанд бас холбоо хамааралтай яамдууд, газрууд бас идэвхтэй ажилласан. Үүнийг дурдах нь зүйтэй. За тэр дундаа нийслэлийн Засаг даргын Тамгын газар нэлээн идэвх чармайлттай ажиллаж, ажлын хэсэг ажиллах хугацаанд бас тодорхой шийдвэрүүдийг гаргасныг бас энд дурдах нь зүйтэй болов уу гэж бодож байна. Энд бас нэг анхааруулж хэлэх ёстой зүйл гэвэл бидний тогтоолын амин чухал зүйл гэвэл энэ хууль маань 9 сарын 1-ээс авхуулаад хэрэгжинэ. Хуулийн хэрэгжилттэй холбоотой 23.7 тэрбум төгрөгийн асуудал өнөөдөр шийдэгдээгүй байгаа. Энэ маань нэг хүүхдүүд сандал ширээгээ хуваагаад суучих асуудал биш. Монгол орны дөрвөн зүг, найман зовхист байгаа хүүхдүүд маань нэг аяга хоолыг шим тэжээлтэй аягахан хоолыг л хүүхдүүддээ өгөх асуудал яриад байгаа шүү дээ. Тэгээд энэ чухал асуудал яригдаж байхад Сангийн яамнаас нэг ч удаа оролцоогүй. Ажлын хэсгийн хуралдаанд. Бид энд мөнгө яриад байдаг, гарц гаргалгаа яриад байдаг, жинхэнэ шийдэх газрынх нь нөлөө бүхий эрх мэдэл бүхий хүмүүс үүнд оролцоогүй явдлыг хэлье гэж бодож байна. Тэгэхээр ажлын хэсэг яах гэж байгуулагддаг вэ? Зүгээр нэг тоо, төсөв тооцоо, тоо тооллогын багц болгоод нэгтгээд уншдаг зүйл биш шүү дээ. Ажлын хэсгийн явцад бид нар тодорхой асуудлуудыг тодорхой болгож шийдэх ёстой. Энэ тал дээр бол Сангийн яам цаашдаа анхаарал тавьж ажиллахыг хүсэж байна. Энэ үдийн хоол хөтөлбөр гэдэг маань үндэсний хэмжээнд олон улсуудад хэрэгждэг нийгмийн халамжийн хамгийн чухал ийм хөтөлбөр байдаг. Энэ нь цаашлаад Монгол хүний эрүүл мэндийн асуудал, Монгол улсын үндэсний аюулгүй байдлын асуудалтай холбогддог ийм асуудал шүү дээ. Тэгэхээр энэ асуудалд Сангийн яам анхаарлаа хандуулж идэвхтэй ажиллахыг би бас хүсэж байна аа. Ажлын хэсгийн ахлагчийн хувьд баярлалаа.

**Г.Дамдинням:** За Анужин гишүүний бас хэлж байгаа зүйл бол нэлээн чухал. Ер нь Монголын ард түмэн бид нар ирээдүйнхээ тухай одоо хамгийн их анхаарал хандуулж ажилладаг салбар бол Боловсролын салбар соёлын салбар, шинжлэх ухааны салбар. Энэ салбарын хүрээнд бид нар бол томоохон бодлого реформыг хийхээр бэлдээд явж байгаа юм. Энд бол мэдээж төсөв санхүүтэй холбоотой асуудлууд яригдана. Эрүүл биед саруул ухаан оршино гэж одоо манай монголчууд ярьдаг. За хүүхдүүдийнхээ эрүүл мэндэд онцгой анхаарал хандуулж, гэдсэнд нь орж байгаа аманд нь орж байгаа хоолыг бас стандартад нийцүүлж ингэж өгснөөр их томоохон асуудлуудаа шийдсэн олон улсын судалгаанууд бол зөндөө гарсан байдаг аа. Тэгэхээр энэ асуудлыг хэрэгжүүлэх хүрээнд бол Сангийн яам дараа дараачийн энэ бусад Байнгын хороодын ажлуудад ч гэсэн энэ Их Хурлаас явж байгаа ажилд идэвхтэй оролцоорой гэж анхааруулж байна. За үгүй бол Байнгын хорооны эрх хэмжээний хүрээнд Сангийн яамны нөхдүүдэд албан ёсоор бас хандана. Тэгээд бас энэ ажлын хэсгийг идэвхтэй сайн зохион байгуулж ажилласан Анужин ахлагчтай ажлын хэсгийнхэнд талархал илэрхийлье. За Байнгын хорооны тогтоолын төслөө батлах хүрээнд санал хураана. Бүртгэлийн санал хураалт явуулъя. Гишүүдийн ирцтэй холбоотой юм аа шалгасан юм уу? Энд байгаа гишүүдийн юу ч ороогүй л байна шүү дээ. Санал хураалтад тэгэхээр бүртгэлийн санал хураалт энд явж байна гээд бусад гишүүд рүү яриадхаач. Тэгээд энэ тоног төхөөрөмжийнхөө асуудлыг яаралтай шийдээд тэгээд санал хураалтдаа оръё. Тэгээд саяынх бүртгэлийн санал хураалт учраас юу хэрэггүй л дээ. За Байнгын хорооны ажлын албаныхан гишүүд бэлэн болж байна уу? За шуурхайлчихъя залуучуудаа. За гишүүдийн техникийн асуудалтай холбоотойгоор ил болон онлайн хослуулаад санал хураачихъя. За Байнгын хорооны тогтоолын төслийг дэмжье гэсэн саналын томьёоллоор санал хураалт. За Ц.Мөнхцэцэг гишүүн танхимд сууж байна. Саналаа өгсөн. Ингээд Амартүвшин гишүүн бас дэмжсэн байна. За 7 гишүүн саналаар олонхын санал авсан учраас тогтоолын төсөл батлагдлаа. За ингээд ажлын хэсгийг ахалж ажилласан Анужин гишүүндээ талархал илэрхийлье. За Байнгын хорооны өнөөдрийн хэлэлцэх асуудал дууссан учраас өнөөдрийн хуралдааныг өндөрлөе.

**Дууны бичлэгээс буулгасан:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Э.СУВД-ЭРДЭНЭ